PRU DUN Sarawak, 9,356 pegawai anggota polis ditugaskan

GOMBAK, 29 November - Polis Diraja Malaysia (PDRM) bersedia mengaturkan anggota bagi persiapan menghadapi Pilihan raya Negeri PRU DUN Sarawak pada 18 Disember ini.

Timbalan Ketua Polis Negara, Datuk Seri Mazlan Lazim menyatakan Pihaknya telah melakukan segala persiapan daripada segi modal insan yang menjamin keselamatan orang awam sepanjang proses demokrasi yang telah ditetapkan oleh suruhanjaya Pilihan Raya (SPR).

Beliau menyatakan perkara berkenaan dalam sidang media selepas merasmikan Ibu Pejabat Polis Daerah Gombak.

Pihaknya tidak menolak kemungkinan akan menurunkan pasukan dari Bukit Aman untuk membantu kekuatan pegawai dan anggota sedia ada di negeri Bumi Kenyalang itu.

Jelasnya buat masa ini semua anggota dan pegawai membabitkan kontinjen Sarawak dilihat mencukupi.


Laluan Perjalanan Vaksinasi, Singapura-Malaysia dilancarkan

WOODLANDS, 29 November - Laluan Perjalanan Vaksinasi (VTL) darat, antara Malaysia dan Singapura dilancarkan.

Ia disempurnakan Perdana Menteri, Datuk Seri Ismail Sabri Yaakob dan rakan sejawat di Singapura, Lee Hsien Loong pagi tadi.

Datuk Seri Ismail Sabri tiba di Pusat Pemeriksaan Woodlands diiringi Menteri Pengangkutan, Datuk Seri Dr Wee Ka Siong, Menteri Kanan Perdagangan Antarabangsa dan Industri, Datuk Seri Azmin Ali dan Menteri Luar, Datuk Saifuddin Abdullah.

Turut bersama, Menteri Besar Johor, Datuk Hasni Mohamed.

VTL merupakan mekanisma dipersetujui Malaysia dan Singapura bagi memudahkan perjalanan antara dua negara tanpa kuarantin.

Para pengembara yang merentas sempadan hanya dikehendaki menjalani ujian pantas antigen (RTK).

Pelaksanaan VTL darat berjalan serentak dengan VTL laluan udara.


Pendigitalan sektor peruncitan, keselamatan data pengguna sentiasa dititik berat

KUALA LUMPUR, 29 November - Kerajaan sentiasa menitikberatkan aspek keselamatan data pengguna dalam melaksanakan inisiatif pendigitalan sektor peruncitan.

Menurut Timbalan Menteri Perdangan Dalam Negeri dan Hal Ehwal Pengguna, Datuk Rosol Wahid, ia sentiasa menjadi keutamaan kerajaan bagi memastikan setiap inisiatif digital yang diusahakan kerajaan, berjalan dengan baik.

Tambahnya, tindakan tegas akan diambil terhadap mana-mana pihak yang membocorkan data pengguna digital. Beliau menjawab soalan tambahan Ahli Parlimen Hulu Langat, Datuk Hasanuddin Mohd Yunus.  Jelasnya, ketika ini, kerajaan sedang giat melaksanakan Program Inisiatif Pendigitalan Sektor Peruncitan (ReDI) untuk mempercepatkan penerimaan dan penggunaan e-dompet dalam sektor peruncitan.


Martabat Seni Ukiran Melayu, bantu tingkatkan pendapatan 850 pengukir seluruh negara

BESUT, 29 NOVEMBER - Kementerian Perusahaan, Perladangan Dan Komoditi menyarankan premis-premis kerajaan menggunakan seni ukiran melayu dalam memartabatkan warisan negara.  Menurut menterinya, Datuk Zuraida Kamaruddin, ia sekaligus dapat meningkatkan pendapatan kira-kira 850 pengukir seluruh negara.

Beliau berkata demikian selepas Majlis Pelancaran Pelan Strategik Pembangunan Industri Ukiran Kayu Negara 2021-2030 dan penyerahan mesin kepada pengusaha bumiputera dalam industri pembuatan bot di besut.  Pada majlis sama Datuk Zuraida turut meluluskan peruntukan RM1.5 juta bagi keperluan mesin pengukiran kayu di negeri ini.


Sultan Nazrin Muizzuddin Shah berkenan lancarkan majlis sambutan 100 tahun penubuhan UPSI, Tanjung Malim

TANJUNG MALIM, 29 NOV - Sultan Perak Sultan Nazrin Muizzuddin Shah berkenan melancarkan majlis sambutan 100 tahun penubuhan Universiti Pendidikan Sultan Idris (UPSI), Tanjung Malim.

Keberangkatan baginda diiringi Raja Permaisuri Perak Tuanku Zara Salim, Menteri Besar Datuk Seri Saarani Mohamad, Menteri Pengajian Tinggi, Datuk Seri Dr Noraini Ahmad dan Naib Canselor UPSI Prof Datuk Dr Md Amin Md. Taff.

Institusi ini berkembang secara berperingkat daripada sebuah kolej ke sebuah universiti melalui 4 era iaitu SITC, MPSI, IPSI dan UPSI.


Lima petugas RTM Terengganu raih lapan anugerah Majlis Apresiasi Media

KUALA TERENGGANU, 29 November - Lima petugas RTM Terengganu meraih lapan anugerah pada Majlis Apresiasi Media anjuran Kerajaan Negeri.  Wartawan Muhammad Taufik adanan, Noorazilla Md Sani dan jurukamera Nur Atyka Jusoh muncul juara bagi tiga daripada empat kategori yang dipertandingkan.

Kesemua pemenang masing-masing pulang wang tunai 1 ribu 500 ringgit berserta sijil penyertaan dan trofi. Anugerah disampaikan Pengerusi Jawatankuasa Pembangunan Insan, Dakwah dan Penerangan negeri, Mohd. Nor Hamzah, menerusi majlis yang diadakan secara dalam talian.  Turut tersenarai, wartawan Azrul Faizal Jusoh berada di tempat kedua bagi kategori kebajikan, wanita, keluarga,kesihatan dan pendidikan di tempat keempat bagi kategori rencana dan isu semasa.

Manakala, wartawan Siti Jamilah Hanim Jamil berada di tempat ketiga bagi kategori rencana dan isu semasa.  Pelancaran majlis disempurnakan Menteri Besar, Datuk Seri Dr. Ahmad Samsuri Mokhtar.


Nargiza Ortikova pelajar dari Uzbekistan, buktikan kemampuan kuasai Bahasa Melayu hanya selepas 4 tahun belajar

JOHOR BAHRU, 29 November - Walaupun hanya mula bertutur Bahasa Melayu sejak empat tahun lalu, pelajar dari Uzbekistan, Nargiza Ortikova membuktikan kemampuannya menguasai bahasa itu.

Beliau berjaya dinobatkan Johan Kategori Antarabangsa pada Pertandingan Pidato Antarabangsa Bahasa Melayu (PABM) Piala Perdana Menteri 2021.

Dalam majlis yang berlangsung di Johor Bharu malam tadi, pelajar Uzbekistan State World Languages University yang berumur 24 tahun ini, mengalahkan Hana Takahashi dari Jepun, dan Youssof Haidara dari Mali.

Hadiah disampaikan oleh Perdana Menteri Datuk Seri Ismail Sabri Yaakob.

Nargiza mula jatuh cinta terhadap tatabahasa dan kosa kata bahasa utama negara ini, ketika mempelajari Bahasa Melayu sebagai bahasa kedua yang ditawarkan di Universitinya.

Pertandingan menyaksikan Aminata Koutob Sano dari Guinea, menjadi Johan Kategori Pelajar Antarabangsa Di Malaysia.  Sementara Siti Nur Shafika Md Fakharuzi, dari Institut Pendidikan Guru Malaysia, menjadi Johan Kategori Alam Melayu.


Lawatan rasmi Perdana Menteri ke Singapura, sempena pelaksanaan VTL melalui udara dan sempadan darat

PUTRAJAYA, 28 November - Perdana Menteri, Datuk Seri Ismail Sabri Yaakob akan mengadakan lawatan rasmi pertama beliau ke Singapura esok bagi memenuhi jemputan Perdana Menteri Singapura, Lee Hsien Loong.

Wisma Putra berkata lawatan itu juga adalah sempena pelaksanaan Laluan Perjalanan Vaksinasi (VTL) antara Malaysia dan Singapura melalui udara dan sempadan darat.

Datuk Seri Ismail Sabri dijadualkan mengadakan kunjungan hormat ke atas Presiden Singapura, Halimah Yacob dan bermesyuarat dengan Lee Hsien Loong.

Kedua-dua pemimpin itu akan berbincang kerjasama dua hala Malaysia-Singapura termasuk peluang kerjasama baharu terutama dalam usaha pemulihan kesan pandemik COVID-19.

Kedua-dua Perdana Menteri itu juga dijangka berkongsi pandangan berhubung isu-isu serantau dan antarabangsa yang mempunyai kepentingan bersama.

Lawatan itu akan dilaksanakan dengan pematuhan penuh kepada prosedur operasi standard (SOP) COVID-19 yang ditetapkan oleh kerajaan Malaysia dan Singapura.

Datuk Seri Ismail Sabri akan diiringi oleh Menteri Luar, Datuk Saifuddin Abdullah, Menteri Besar Johor, Datuk Hasni Mohammad dan pegawai kerajaan daripada kementerian dan agensi berkaitan.


Tangguh naik harga roti, Gardenia dijangka beri maklum balas saranan KPDNHEP

HULU TERENGGANU, 28 November - Pihak Gardenia Bakeries (KL) Sdn Bhd dijangka memberi maklum balas berhubung saranan Kementerian Perdagangan Dalam Negeri dan Hal Ehwal Pengguna (KPDNHEP) kepada syarikat itu untuk menangguhkan sementara kenaikan harga roti esok.

Timbalan Menterinya, Datuk Rosol Wahid berkata, saranan itu disampaikan kepada syarikat berkenaan dalam satu pertemuan pada Jumaat untuk mendapatkan justifikasi mengenai perubahan harga itu.


Permohonan baharu dan kemas kini BKM, dibuka mulai 1 Januari hingga 31 Januari 2022

KUANTAN, 28 November - Kerajaan akan memberi tempoh sebulan bagi peluang permohonan baharu dan kemas kini Bantuan Keluarga Malaysia (BKM) bermula 1 Januari sehingga 31 Januari tahun depan.  Ia bagi memastikan mereka yang layak dan tiada dalam pangkalan data kerajaan masih diberi peluang untuk memohon BKM.

Timbalan Menteri Kewangan I, Mohd Shahar Abdullah berkata, pembayaran BKM memfokuskan golongan rentan dan golongan berpendapatan rendah (B40) akan dilaksanakan empat kali setahun di mana tarikh pembayaran yang pertama dijangkakan pada bulan Mac 2022.

Beliau berkata demikian pada sidang media selepas merasmikan penutupan Karnival Usahawan dan Koperasi Keluarga Malaysia di Dewan Paya Besar, Kuantan.  Dalam pada itu, bagi memastikan tiada yang tercicir, penerima Geran Khas Prihatin (GKP) yang tidak diluluskan permohonan Bantuan Prihatin Rakyat (BPR) atau Bantuan Khas COVID-19 (BKC) B40, akan dipertimbangkan untuk BKM secara automatik mengikut syarat kelayakan tanpa perlu membuat permohonan.  Selain itu katanya, kerajaan menjangkakan kira-kira 10 juta penerima memperoleh manfaat melalui BKM termasuk mereka yang sebelum ini berada dalam kategori M40 dan kini disenarai sebagai B40 kesan pandemik COVID-19.


1,000 pegawai KPDNHEP digerak pantau kenaikan harga sayur di seluruh negara

HULU TERENGGANU, 28 November - Susulan kenaikan harga sayur, Op Pasar dilancarkan di seluruh negara mulai semalam.

Dalam masa sama, 1,000 pegawai pemantau harga membuat pemantauan setiap hari di 1,500 buah premis.

Menurut Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid, pada hari pertama, 43 premis dan 131 barangan diperiksa di seluruh negara.

43 Notis Pengesahan Maklumat Bertulis dan 40 Notis Bertulis dikeluarkan bagi mendapatkan maklumat harga barangan daripada peniaga.

Terdahulu, beliau merasmikan Kempen Keselamatan Pengguna Kerjasama Petronas dan KPDNHEP di Kuala Berang, Hulu Terengganu.


Hospital Tangkak: fasiliti dan infrastruktur bakal dinaik taraf

JOHOR BAHRU, 28 November - Sidang Dun Johor turut diberitahu kerajaan negeri bercadang menaik taraf fasiliti dan infrastruktur Hospital Tangkak dalam tempoh terdekat.

Keperluan itu bagi mengurangkan kesesakan sekali gus meningkatkan sistem penyampaian perkhidmatan kesihatan di daerah Tangkak.

Pengerusi Jawatankuasa Kesihatan dan Alam Sekitar Negeri, R. Vidyananthan, berkata langkah itu bagi memastikan setiap hospital di 10 daerah di negeri ini mempunyai 'kelas' tersendiri seiring dengan kepesatan pembangunan dan pertambahan jumlah penduduk.

Penjelasan diberikan pada sesi soal jawab.


Johor bakal turunkan had umur calon 18 tahun

JOHOR BAHRU, 28 November - Sidang DUN Johor, bakal meminda Fasal 16 Bahagian 2, Undang-undang Tubuh Kerajaan 1895 bagi membenarkan belia berusia 18 tahun bertanding kerusi Dewan Undangan Negeri, pada pilihanraya akan datang.  Satu sidang khas dewan negeri akan dibuat dalam tempoh terdekat berhubung perkara itu.

Menteri Besar, Datuk Hasni Mohammad berkata, keputusan itu dibuat selaras pindaan Seksyen 5 Jadual 8 Perlembagaan Persekutuan.

Beliau berkata demikian pada sesi penggulungan Sidang DUN.

Rabu lalu, semua Menteri Besar dan Ketua Menteri bersetuju meminda undang-undang tubuh kerajaan negeri bagi membolehkan individu berusia 18 tahun menjadi calon pilihan raya umum, pilihan raya negeri dan pilihan raya kecil.  Kedah dan Kelantan antara negeri yang membenarkan calon berusia 18 tahun bertanding pada pilihan raya akan datang.


Kadar jenayah turun 40%, sepuluh bulan pertama tahun ini

JOHOR BAHRU, 28 November - Kadar jenayah indeks di Johor bagi Januari hingga Oktober lepas, turun kepada 3,707 kes berbanding enam ribu, 176 kes, bagi tempoh sama tahun lalu.

Ketua Polis Johor, Datuk Ayob Khan Mydin Pitchay berkata, penurunan sebanyak 40% itu hasil kerjasama erat Polis dan orang awam selain pelaksanaan Perintah Kawalan Pergerakan.

Dalam tempoh sama, jenayah harta benda turun kira-kira 2,000 kes, jenayah kekerasan turun 355 kes, manakala jenayah curi motosikal, turun sebanyak 1,062 kes. Polis Johor juga merekodkan tangkapan kes dadah kedua tertinggi dalam negara, iaitu 11,461 orang. Selain membongkar aktiviti lima makmal haram dan enam stor penyimpanan dadah.

Beliau berkata demikian semasa program townhall di Ibu Pejabat Polis Daerah Johor Bahru Selatan.


Harga bekalan makanan terutama sayuran kembali stabil hujung tahun ini

BANDAR HILIR, 28 November - Harga bekalan makanan terutama sayur-sayuran, kembali stabil, hujung tahun ini.

Jaminan Timbalan Menteri Pertanian dan Industri Makanan 1, Datuk Seri Ahmad Hamzah, berdasarkan komitmen Kementerian menyelesaikan isu itu dengan kadar segera.

Kenaikan yang berlaku, akuinya disebabkan beberapa faktor, dan tidak menjejaskan bekalan sayuran import dan tempatan.

Beliau menyatakan komitmen ini selepas perasmian Agroinvest MARDI 2021 di Banda Hilir, Melaka.

Kementerian juga jelasnya, sedang bekerjasama dengan KPDNHEP bagi memastikan harga barangan dapat dikawal serta bekalan sentiasa mencukupi.


Kelantan dijangka tidak alami banjir besar musim tengkujuh

PASIR MAS, 28 November - Kelantan dijangka tidak mengalami banjir besar seperti yang pernah di alami pada 2014 dalam tempoh musim tengkujuh.  Menteri Alam Sekitar dan Air, Datuk Seri Tuan Ibrahim Tuan Man berkata ia berikutan jumlah taburan terkini hujan dicatatkan di negeri itu telah mencapai 68%.

Katanya, dijangkakan hanya akan ada beberapa episod hujan, namun tidak akan membawa banjir besar.  Bagaimanapun, persiapan rapi bagi berdepan sebarang kemungkinan tetap dilaksana meliputi pelbagai aspek.  Beliau sebelum itu melakukan lawatan kerja ke tapak Projek Penstabilan Tebing Sungai Kelantan di Kampung Pohon Celagi, Pasir Mas.  Mengulas mengenai kerja-kerja penstabilan tebing sungai di Kampung Pohon Celagi, Datuk Seri Tuan Ibrahim berkata projek yang bermula Ogos lepas, kini telah mencapai kemajuan sebanyak 42.65% berbanding 38.5% mengikut jadual yang di tetapkan.  Projek menelan belanja kira–kira RM60 juta itu di jadual siap Mei depan.


PM lancar Pelan Tindakan Perpaduan Negara 2021-2030

KUALA LUMPUR, 28 November - Perdana Menteri, Datuk Seri Ismail Sabri hari ini melancarkan Pelan Tindakan Perpaduan Negara 2021-2030. Dengan 5 teras, ia merupakan pelan bagi menyemai perpaduan masyarakat selari dengan konsep 'Keluarga Malaysia'.

Beliau berkata, pelan berkenaan bukan hanya yang tertulis di atas kertas semata-mata bahkan merupakan satu modus operandi yang terancang.

Beliau berkata demikian pada Majlis Pelancaran Pelan Tindakan Perpaduan Negara 2021-2030 di ibu negara.  Pelan berkenaan juga berlandaskan hasrat mengembalikan semula impian asal perpaduan yang tersurat dalam lima prinsip Rukun Negara.  Selaras asas Rukun Negara, ia bertujuan membina perpaduan yang kukuh dalam kalangan masyarakat berbilang kaum berlandaskan kesepaduan dan keharmonian rakyat.


KKM terus pantau laporan WHO varian baharu COVID-19

KAPAR, 28 November - Kementerian Kesihatan (KKM) akan terus memantau laporan oleh Pertubuhan Kesihatan Sedunia (WHO) dan negara lain berkait varian baharu COVID-19.

Menterinya, Khairy Jamaluddin berkata, pihaknya akan melihat kewujudan varian tersebut serta sejarah perjalanan pengembara yang disahkan positif dijangkiti Omicron.

Ia inisiatif yang diambil kerajaan dalam mempertingkat langkah pencegahan dan kawalan sempadan termasuk bagi pengembara yang tiba di pintu masuk negara.

Katanya tiga negara telah melaporkan kes membabitkan varian Omicron iaitu Afrika Selatan, 77 kes, Botswana, 4 kes dan Hong Kong, 2 kes.


KPM akan keluarkan surat pemakluman saringan mingguan COVID-19 murid

PUTRAJAYA, 28 November - Kementerian Pendidikan Malaysia (KPM) akan melaksanakan 10 peratus sampel saringan COVID-19 secara mingguan menerusi kaedah penggiliran.

Ujian berkenaan bakal dilaksana ke atas murid sekolah rendah setiap Rabu pada hari persekolahan.

Menteri Kanan Pendidikan, Datuk Dr Mohd Radzi Md Jidin menerusi kenyataan memaklumkan KPM telah membekalkan kit ujian kendiri COVID-19 ke sekolah rendah di bawahnya.

Inisiatif itu bagi memastikan ujian saringan dapat dijalankan sebagaimana tatacara pelaksanaan ujian kendiri yang terkandung dalam Garis Panduan Pengurusan dan Pengoperasian Sekolah 3.0.

KPM akan mengeluarkan surat pemakluman berkenaan pelaksanaan saringan bergilir COVID-19 tersebut.

Beliau turut menyarankan agar ketetapan ini terpakai di semua sekolah rendah dan institusi pendidikan swasta yang berdaftar di bawah KPM.


Kenaikan harga ikan bersifat sementara - Pengerusi LKIM

BUKIT GANTANG, 28 November - Kenaikan harga ikan kebelakangan ini tidak perlu dibimbangi rakyat kerana ia bersifat sementara.

Menurut Pengerusi Lembaga Kemajuan Ikan Malaysia (LKIM), Datuk Syed Abu Hussin Hafiz Syed Abdul Fasal, ia berikutan musim tengkujuh yang menghadkan aktiviti nelayan buat masa ini.

Tambah beliau, LKIM sentiasa memantau bekalan di pasaran bagi memastikan harga yang dijual tidak membebankan pengguna.

Bekalan ikan yang telah disejuk beku yang akan dikeluarkan bagi menampung bekalan semasa dan memastikan harga pasaran sentiasa stabil.  Beliau berkata demikian pada Program Jelajah Prihatin Nelayan dan Penyerahan Bantuan Kotak Makanan Ikan Berinsulasi kepada Persatuan Nelayan Kawasan (PNK) Sungai Tinggi di Jeti Sungai Kelubong.


Padang Terap perkasa seni persilatan Melayu

PADANG TERAP, 28 Nov - Seni persilatan Melayu terus diperkasakan diperingkat akar umbi.

Terbaharu, sebuah gelanggang persilatan Seni Silat Asbab dan Pusat Latihan Daerah (PLD) Pencak Silat Cawangan Padang Terap dibuka dengan rasminya hari ini.

Majlis perasmiannya disempurnakan oleh Menteri Pembangunan Luar Bandar, Datuk Seri Mahdzir Khalid di Padang Kerasak hari ini.

Dalam ucapannya Mahdzir berkata, ilmu persilatan Melayu diyakini akan terus subur dan kekal menjadi teras jati diri masyarakat Melayu di negara ini.

Katanya, seni persilatan merupakan seni warisan kita turun temurun yang masih kekal dalam jiwa kita zaman berzaman.

Tambah Mahdzir, beliau turut menyokong usaha penggiat seni persilatan di negara ini yang meletakkan misi dan visi untuk mentransformasikan seni bela diri daripada adat menjadi ibadat kepada komuniti persilatan.

Pada majlis itu, Mahdzir yang juga Ahli Parlimen Padang Terap turut dianugerahkan Sandang Kehormat Persatuan Seni Silat Asbab Kedah yang disampaikan oleh Pengarah Akademi Seni Beladiri Abjad, Asbab Malaysia, Nazri Kamaludin.

Selain itu, sejumlah 30 Gurulatih serta ahli persilatan dari seluruh negara turut dianugerahkan Benkung selepas berjaya menamatkan kursus di Pusat Latihan Akademi Seni Beladiri ABJAD Kubang Rotan.


Arab Saudi naik Cukai Nilai Tambah, kos haji dijangka meningkat hingga 50%

KOTA BHARU, 27 November - Kos menunaikan haji dijangka meningkat sehingga 50% kepada RM30,000 berbanding RM23,000 sebelum ini.

Peningkatan itu, akui Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary disebabkan Cukai Nilai Tambah (VAT) diperkenal Arab Saudi naik kepada 15% berbanding 5% sebelumnya.

Bagaimanapun, angka tepat anggaran kos sebenar masih belum dimuktamadkan.

Perkara itu hanya bakal diketahui awal tahun depan sebelum dimaklumkan kepada bakal jemaah.

Bercakap di Kota Bharu, Kelantan, beliau turut memaklumkan, jumlah sebenar kuota jemaah haji juga akan diketahui awal tahun depan.

Pihaknya juga akan akur dengan segala keputusan Arab Saudi sama ada mengekalkan kuota sedia ada iaitu 30,000 jemaah atau dikurangkan.


Bantuan kewangan kepada pemain industri pertanian diumum masa terdekat

KUALA LUMPUR, 27 November - Pemain industri pertanian bakal menerima bantuan kewangan bagi tujuan meringankan kos operasi yang memberi impak kepada harga barangan di pasaran.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata, pihaknya bersama Kementerian Pertanian dan Industri Makanan (MAFI) telah mengemukakan cadangan tersebut kepada Kementerian Kewangan, 24 November lalu.

Beliau berkata, keputusannya akan diumumkan oleh Kementerian Kewangan dalam masa terdekat.

Bantuan kewangan yang bakal diberikan dijangka mampu menyerap lonjakan kos yang terpaksa ditanggung pengguna.

Pertemuan antara tiga pihak itu dibuat hasil dapatan daripada pertemuan antara Jawatankuasa Bersama KPDNHEP dan MAFI bersama pihak berkepentingan serta pemain industri pertanian.

Melalui sesi libat urus, pemain industri yang terkesan memaklumkan keperluan mereka untuk mendapatkan bantuan kewangan daripada kerajaan bagi membantu meringankan beban kos operasi.


Sentimen perniagaan dijangka bertambah baik enam bulan akan datang

KUALA LUMPUR, 27 November - Sentimen perniagaan dijangka bertambah baik bagi enam bulan akan datang.

Petunjuk keyakinan perniagaan itu berikutan kelonggaran sekatan ekonomi sejak pertengahan Oktober lepas.

Ketua Perangkawan, Datuk Seri Mohd Uzir Mahidin menyatakan, peniaga semakin yakin menjelang suku tahun keempat 2021.

Buktinya, mereka merekodkan petunjuk keyakinan negatif 0.3 peratus berbanding negatif 21.3 peratus suku tahun sebelumnya.

Datuk Seri Uzir melalui kenyataan turut menjelaskan semua sektor menjangkakan prospek perniagaan yang lebih baik.

Sektor Industri meramalkan pandangan positif iaitu 3.6 peratus pada suku tahun rujukan berbanding negatif 11 peratus pada suku tahun yang lalu.


Malaysia harap Myanmar kembali kepada demokrasi dalam masa terdekat

KUALA LUMPUR, 27 November - Perdana Menteri Datuk Seri Ismail Sabri Yaakob menzahirkan kebimbangan terhadap situasi di Myanmar.

Beliau berharap negara itu kembali kepada demokrasi dalam masa terdekat.

Malaysia katanya tetap komited untuk menyokong usaha Duta Khas ASEAN demi mencari penyelesaian secara aman di negara itu.

Perdana Menteri berucap pada penutup Sidang Kemuncak ASEAN-Eropah Ke-13 (ASEM13).

Beliau pada masa sama menegaskan komitmen Malaysia terhadap proses ASEM menangani isu serantau dan antarabangsa.


1,181 warga Malaysia di kepulauan Solomon selamat - Kementerian Luar

PUTRAJAYA, 26 November - Kementerian Luar memantau rapat perkembangan terkini di kepulauan Solomon susulan tunjuk perasaan yang berlaku di bandar Honiara.

Menurut kenyataan kementerian, semua 1,181 warga Malaysia di negara berkenaan dilaporkan selamat.

Suruhanjaya Tinggi Malaysia di Port Moresby, Papua New Guinea sentiasa berhubung rapat dengan rakyat Malaysia di Kepulauan Solomon melalui Konsulat Kehormat Malaysia di negara tersebut.

Rakyat Malaysia yang memerlukan bantuan boleh menghubungi Suruhanjaya Tinggi Malaysia di Port Moresby atau kementerian.

Menurut laporan media, protes antikerajaan menuntut Perdana Menteri Manasseh Sogavare letak jawatan itu sudah berlarutan sejak Rabu menyebabkan banyak insiden kebakaran berlaku di bandar raya tersebut.


Lapan permohonan Bantuan Khas Kewangan Kesan Mudarat Vaksin COVID-19 diluluskan

PUTRAJAYA, 26 November - Sebanyak lapan permohonan diluluskan di bawah Bantuan Khas Kewangan Kesan Mudarat Vaksin COVID19 yang mendapat kesan sampingan serius.

Menteri Kesihatan, Khairy Jamaluddin berkata, permohonan yang diluluskan tidak membabtikan kes kematian.

Setakat ini, 93 permohonan sedang dipertimbang jawatankuasa penilaian Kementerian Kesihatan (KKM).

Dalam pada itu, berkuat kuasa serta-merta, penjaga dan pelawat dibenar melawat pesakit di semua kemudahan kesihatan KKM.

Kelonggaran bagaimanapun tertakluk kepada beberapa kategori pesakit.

Khairy berkata, kemudahan itu dilaksana selepas mengambil kira rintihan rakyat mengenai dasar lawatan bagi penjaga dan pelawat di hospital.

Antara permintaan paling tinggi diterima melibatkan pesakit yang menghidap penyakit kritikal dan memerlukan penjagaan, pesakit tenat, kurang upaya, warga emas, individu yang memerlukan bantuan komunikasi, pesakit kanak-kanak dan ibu dalam proses bersalin.


Sekatan perjalanan ke tujuh negara dilaksanakan mulai esok

PUTRAJAYA, 26 November - Berkuat kuasa esok, pengembara Malaysia yang mahu melawat Afrika Selatan, Botswana, Eswatini, Lesotho, Mozambique, Namibia dan Zimbabwe tidak dibenar meneruskan perjalanan mereka susulan penularan varian baharu.

Menteri Kesihatan, Khairy Jamaluddin berkata sekatan sementara turut dilaksana kepada semua pengembara yang mempunyai sejarah perjalanan dalam tempoh 14 hari ke negara terlibat.

Beliau berkata pada sidang media hari ini.


Murid sekolah diwajibkan jalani ujian saringan secara mingguan

PUTRAJAYA, 26 November - Bermula Isnin ini, murid sekolah rendah diwajibkan menjalani ujian saringan CCOVID-19 secara mingguan.

Langkah itu dilaksana bagi mengelak wujudnya kluster pendidikan.

Menteri Kesihatan, Khairy Jamaluddin, berkata ujian terbabit adalah sebahagian daripada Strategi Pengujian COVID-19 Kebangsaan.


Pekerja asing bakal diberi latihan khas sebelum dibenarkan bekerja di Malaysia

KUALA LUMPUR, 26 November - Latihan khas (Induction Cours) bakal diberikan kepada semua pekerja asing sebelum dibenarkan bekerja di Malaysia sebagai usaha mengurangkan masalah buruh paksa.

Menurut Menteri Sumber Manusia, Datuk Seri M. Saravanan , langkah itu perlu dilakukan berikutan masalah hubungan antara pekerja asing dengan pihak kerajaan serta agensi terlibat.

Beliau bercakap dalam sidang media selepas merasmikan Pelan Tindakan Nasional Berhubung Buruh Paksa (NAPFL) di Kuala Lumpur.

Mengenai Pelan tindakan NAPFL, jelasnya lagi ia telah dibangunkan Kementerian Sumber Manusia dengan kerjasama Pertubuhan Buruh Antarabangsa (ILO) serta 200 peserta daripada pelbagai kementerian dan agensi, wakil industri, wakil persatuan sekerja dan wakil pertubuhan antarabangsa.

Katanya, selain dari masalah bahasa, cara layanan pekerja asing di pejabat buruh dan tiada masa untuk datang ke pejabat buruh kerana ketiadaan cuti bekerja juga menjadi salah satu masalah isu buruh paksa ini berlaku.


PRU DUN Sarawak: SOP dimuktamad Selasa depan

SEREMBAN, 26 November - Garis panduan dan SOP yang diguna pakai pada Pilihan Raya Umum Dewan Undangan Negeri (DUN) Sarawak masih di peringkat perbincangan dan akan dimuktamadkan pada 30 November ini.

Menteri Kesihatan, Khairy Jamaluddin memberitahu, perbincangan telah diadakan dengan Setiausaha Kerajaan Negeri Sarawak dan Timbalan Menteri Kesihatan II, Datuk Aaron Ago Dagang yang ditugaskan untuk menyelaraskan perkara tersebut dengan kerajaan negeri Sarawak.

Khairy ditemui selepas mempengerusikan Majlis Perundingan Belia Negara Peringkat Negeri Sembilan Sidang SATU Penggal Ke-33 di Seremban.

PRU DUN Sarawak Ke-12 bakal diadakan pada 18 Disember depan selain penamaan calon ditetapkan pada 6 Disember.


Tuntutan serap pegawai perubatan kontrak ke jawatan tetap akan dibincang kabinet

SEREMBAN, 26 November - Status tuntutan pegawai perubatan kontrak dilantik ke jawatan tetap akan dibawa dalam mesyuarat Kabinet.

Menteri Kesihatan, Khairy Jamaluddin berkata perkara itu tidak akan dibiar berlarutan dan penyelesaian jangka pendek serta panjang sedang diusahakan.

Beliau berharap semua pegawai perubatan kontrak terlibat bersabar dan menangguhkan rancangan protes sehingga ia selesai dibentangkan dalam Kabinet.

Khairy ditemui selepas mempengerusikan Majlis Perundingan Belia Negara Peringkat Negeri Sembilan Sidang Satu Penggal Ke-33 di Seremban.


Pelaksanaan VTL, Malaysia bekerjasama dengan rakan ASEM

PUTRAJAYA, 26 November - Malaysia sedang bekerjasama dengan beberapa rakan Mesyuarat Asia-Eropah (ASEM) untuk membuka Laluan Perjalanan Lengkap Vaksin-VTL. Antara negara terlibat itu seperti Singapura dan Indonesia.

Justeru, Perdana Menteri, Datuk Seri Ismail Sabri Yaakob berkata, kerjasama itu diharap dapat membantu meningkatkan semula ekonomi, menjana semula pekerjaan dan mengembalikan hubungan.

Beliau turut menyeru rakan-rakan ASEM untuk memudahkan akses pergerakan antara rakyat dan menggalakkan hubungan ekonomi yang lebih kukuh.

Tambahnya, Malaysia juga beraspirasi untuk menjadi hab kepada pengeluaran vaksin COVID-19.  Ia terbukti menerusi Inisiatif seperti Pelan Hala Tuju Pembangunan Vaksin Kebangsaan (PPVN) dan Institut Genom dan Vaksin Malaysia (MGVI). Beliau berkata demikian pada Sesi Plenari Pertama Sidang Kemuncak ASEM ke-13 secara maya.


RUU Tanah Kampung Baru beri perlindungan seumur hidup kepada pemilik

KUALA LUMPUR, 26 November - Draf Rang Undang-Undang (RUU) Tanah Kampung Baru yang dijangka dibentang di Parlimen awal tahun depan diharap memberi jaminan perlindungan seumur hidup kepada pemilik tanah Kampung Baru.

Menteri Wilayah Persekutuan, Datuk Seri Shahidan Kassim berkata, sebelum ini tiada undang-undang yang boleh melindungi secara khusus Tanah Rizab Melayu seterusnya menghalang pertukaran status tanah berkenaan.

Tambahnya, draf RUU itu kini dalam semakan Pejabat Peguam Negara diharap dapat menjaga kepentingan hak milik pemilik tanah secara berterusan.

Sebarang pembangunan yang dirancang pula akan dilaksankan dalam bentuk pajakan serta dipersetujui bersama antara pemilik tanah dan pemaju.

Datuk Seri Shahidan berkata, RUU berkenaan juga boleh dijadikan panduan kepada negeri-negeri lain bagi menyelamatkan tanah daripada bertukar milik.

Beliau berkata demikian ketika berucap merasmikan pelancaran Pelan Induk Pembangunan Kampung Baru 2040 (PIPKB 2040) dan Panduan Pelaksanaan Pembaharuan Semula Kampung Baru (PPPSKB).

Mengenai PIPKB 2040, ia dirangka sebagai dokumen panduan untuk mentransformasi pembangunan fizikal, ekonomi dan sosial secara bersepadu sekali gus memandu hala tuju Kampung Baru secara menyeluruh untuk 20 tahun akan datang.

Manakala PPPSKB pula disediakan bagi membantu dan menggalakkan pemilik membangunkan tanah secara bersendirian atau membuat usaha sama dengan pemaju, GLC dan swasta.

Seterusnya menjadikan Kampung Baru sebagai penempatan kompetitif yang memberi keutamaan kepada orang Melayu di tengah bandaraya Kuala Lumpur.


Rangkaian 3G akan tamat sepenuhnya pada 31 Disember, pengguna diingatkan segera beralih ke rangkaian 4G

PUTRAJAYA, 25 November - Suruhanjaya Komunikasi dan Multimedia (SKMM) memaklumkan rangkaian 3G di negara ini akan ditamatkan sepenuhnya pada 31 Disember ini.

Pengguna telefon bimbit atau peranti 3G diingatkan segera beralih ke rangkaian 4G.

Penamatan rangkaian 3G merupakan usaha kerajaan untuk meningkatkan liputan jalur lebar yang lebih menyeluruh dan berkualiti tinggi di bawah inisiatif Jalinan Digital Negara (JENDELA).

Pendekatan bertujuan mengguna semula spektrum sedia ada bagi mengukuhkan rangkaian 4G serta membolehkan penyedia rangkaian mudah alih meningkatkan ketersambungan digital dan memberi pengalaman 4G lebih baik.

Setakat 30 September, 94% kawasan berpenduduk mempunyai akses 4G dengan perkhidmatan jalur lebar mudah alih pada kelajuan 31.34 megabit sesaat.


Pengguna bakal nikmati caj perkhidmatan 5G jauh lebih rendah berbanding 4G

KUALA LUMPUR, 25 November - Digital Nasional Berhad (DNB) akan mengenakan caj kurang daripada 20 sen bagi setiap gigabait untuk rangkaian 5G kepada syarikat telekomunikasi.

Ia jauh lebih murah berbanding kos tambahan semasa setiap gigabait 4G yang dihasilkan syarikat telekomunikasi, dengan kadar 45 hingga 55 sen setiap gigabait.

Bagaimanapun, Menteri Kewangan, Tengku Datuk Seri Zafrul Tengku Abdul Aziz berkata ketika menjawab pertanyaan wakil Sibuti, Lukanisman Awang Sauni di Dewan Rakyat, penetapan harga tersebut belum dimuktamadkan kerana sedang diperhalusi Suruhanjaya Komunikasi dan Multimedia (SKMM).  Sekiranya diluluskan, caj perkhidmatan 5G kepada rakyat pada masa depan dijangka jauh lebih rendah berbanding kos penggunaan 4G ketika ini.

Jelasnya syarikat telekomunikasi dijangka akan membayar antara RM3.5 bilion hingga RM4 bilion dalam tempoh 10 tahun akan datang kepada DNB.  Ia jauh lebih rendah bebanding perbelanjaan modal untuk 4G bernilai RM1 bilion yang dilaburkan syarikat telekomunikasi setiap tahun.  Sekaligus, penjimatan lebih 50%.  Penjimatan itu bakal mengurangkan harga perkhidmatan kepada pelanggan, selain membolehkan syarikat telekomunikasi membayar lebih banyak dividen kepada pemegang saham.


KKMM capai 100% tiga petunjuk KPI 100 hari pertama bagi Aspirasi Keluarga Malaysia

PUTRAJAYA, 25 November - Tiga petunjuk prestasi utama (KPI) Kementerian Komunikasi dan Multimedia (KKMM) yang dirancang bagi Aspirasi Keluarga Malaysia 100 hari pertama telah dapat dicapai 100%.

Menteri Komunikasi dan Multimedia, Tan Sri Annuar Musa berkata, tiga KPI itu ialah membuka semula aktiviti industri kreatif, pelancaran pakej peranti serta Pakej Remaja Keluarga Malaysia dan penawaran geran, dana serta skim insentif kepada perusahaan kecil dan sederhana (PKS), industri kreatif digital dan syarikat industri digital.

Inisiatif terbaharu, MyDIGITAL.KKMM akan berfungsi sebagai portal setempat pelbagai perkhidmatan untuk membolehkan Keluarga Malaysia memanfaatkan penggunaan jalur lebar secara pintar.

Katanya, portal berkenaan MyDIGITAL.KKMM menampilkan kelainan berbanding portal biasa kerana menggunakan konsep pempamer secara maya.

Beliau berkata demikian selepas merasmikan Program Promosi Jalur Lebar 2021 'MyDIGITAL.KKMM' di Putrajaya.  MyDIGITAL.KKMM dibangunkan bertujuan menjadi platform yang dapat memberi kesedaran tentang kepentingan jalur lebar dan memastikan impak daripada pendigitalan dapat dinikmati setiap golongan dan peringkat.


MyDIGITAL.KKMM platform Keluarga Malaysia nikmati impak pendigitalan

PUTRAJAYA, 25 November - Menteri Komunikasi dan Multimedia, Tan Sri Annuar Musa merasmikan Program Promosi Jalur Lebar 2021 'MyDIGITAL.KKMM' yang merupakan portal setempat pelbagai perkhidmatan dalam talian untuk rakyat.

Portal MyDIGITAL.KKMM merupakan inisiatif transformasi digital negara agar seluruh Keluarga Malaysia dapat menikmati impak pendigitalan.

KKMM juga turut berharap portal MyDIGITAL.KKMM menjadi platform yang dapat memberi kesedaran tentang kepentingan jalur lebar dan memastikan impak daripada pendigitalan dapat dinikmati oleh setiap golongan dan peringkat.


Penjawat awam enggan divaksin, ketua jabatan akan tentukan tindakan sewajarnya

SEREMBAN, 25 November - Bilangan kecil penjawat awam yang enggan divaksin akan dikenakan tindakan yang sewajarnya oleh ketua jabatan masing-masing.

Ketua Pengarah Perkhidmatan Awam, Tan Sri Mohd Khairul Adib Abd Rahman berkata, penjawat awam yang bersifat tetap akan dikenakan tindakan tatatertib mengikut prosedur dengan tujuh peringkat yang bermula daripada pemberian amaran, bergantung kepada tahap kepentingan sesuatu perkhidmatan.

Manakala bagi penjawat awam bersifat kontrak, tiada prosedur tatatertib terkandung dalam kontrak mereka, justeru tindakan tiada penyambungan kontrak akan dilakukan sekiranya tetap enggan mengambil suntikan vaksin COVID-19.

Beliau ditemui pada Majlis Amanat Ketua Pengarah Perkhidmatan Awam kepada Pengurus Sumber Manusia Negeri Sembilan di Seremban.


Kementerian WP dan GPMSWP bantu pelajar miskin, pastikan pelajar dapat teruskan pengajian di IPT Awam atau Swasta

KUALA LUMPUR, 25 November - Kementerian Wilayah Persekutuan mengambil pendekatan untuk mengenal pasti pelajar melayu yang tidak berkemampuan meneruskan pengajian di Institusi Pengajian Tinggi Awam atau Swasta.

Timbalan Menterinya, Datuk Seri Jalaluddin Alias berkata, usaha itu akan dilaksanakan oleh Gabungan Pelajar Melayu Semenanjung Wilayah Persekutuan (GPMSWP) khususnya di ibu kota bagi memastikan tiada pelajar yang ketinggalan dalam sistem pendidikan negara.

Beliau berkata demikian selepas merasmikan Mesyuarat Agung Tahunan GPMSWP di Ibu Negara.

Datuk Seri Jalaluddin turut optimis Kementerian Wilayah Persekutuan akan memberi sokongan penuh bagi membantu pelajar berkenaan melanjutkan pengajiannya.

Dalam perkembangan lain, beliau berkata Dewan Bandaraya Kuala Lumpur (DBKL) akan melakukan kerja membaik pulih di Taman Kuchai Entrepreneurs Park di Seputeh bermula hari ini.

Ia berikutan kejadian tanah runtuh di lokasi berkenaan akibat hujan.


Agong, Raja Permaisuri berangkat ke Majlis Santapan Malam sempena Memuliakan Mesyuarat Majlis Raja-Raja Ke-257 di Istana Negara

KUALA LUMPUR, 25 November - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan berangkat ke Majlis Santapan Malam sempena Memuliakan Mesyuarat Majlis Raja-Raja Ke-257 di Istana Negara di ibu negara malam tadi.

Keberangkatan tiba Seri Paduka Baginda diiringi Raja Permaisuri Agong.

Turut berangkat Sultan Kedah Tunku Sallehuddin Sultan Badlishah, Sultan Perak Sultan Nazrin Shah dan Sultan Selangor Sultan Sharafuddin Idris Shah.

Pemangku Raja Pahang Tengku Hassanal Ibrahim Alam Shah Al-Sultan Abdullah dan Tengku Mahkota Kelantan Tengku Dr Muhammad Faiz Petra Sultan Ismail Petra turut berangkat ke santapan malam itu.

Majlis turut menyaksikan kehadiran Yang Dipertua Negeri Pulau Pinang Tun Abdul Rahman Abbas, Yang Dipertua Negeri Melaka Tun Mohd Ali Rustam, Yang Dipertua Negeri Sabah Tun Juhar Mahiruddin dan Yang Dipertua Negeri Sarawak Tun Abdul Taib Mahmud.

Turut hadir Perdana Menteri, Datuk Seri Ismail Sabri Yaakob serta menteri-menteri kabinet dan menteri besar.

Mesyuarat Majlis Raja-Raja Ke-257 akan berlangsung pada hari kedua hari ini di Istana Negara.


PERKESO perkenal skim ansuran tanpa faedah bayar insurans kenderaan penjawat awam

KUALA LUMPUR, 24 November - Pertubuhan Keselamatan Sosial Malaysia (PERKESO) memperkenal aplikasi digital Skim MyezyCover iaitu pembelian takaful (insurans) kenderaan secara ansuran tanpa faedah serta patuh syariah.

Pembiayaan bernilai RM100 juta itu memberi manfaat kepada lebih 1.6 juta penjawat awam dan golongan sasar daripada sektor swasta dengan keutamaan diberi kepada kumpulan B40.

Jelas Menteri Sumber Manusia, Datuk Seri M.Saravanan, Skim MyezyCover melibatkan pembelian takaful kenderaan secara ansuran serendah RM50 sehingga 10 bulan menerusi potongan gaji oleh Angkasa.

Skim MyezyCover merupakan kerjasama Perkeso bersama A Tech Insure Sdn Bhd (ATECH) dan MyAngkasa Amanah Berhad (MAAB).


Insentif penerima GKP yang tidak diluluskan, dipertimbang terima Bantuan Keluarga Malaysia (BKM)

KUALA LUMPUR, 24 November - Menteri Kewangan, Tengku Datuk Seri Zafrul Tengku Abdul Aziz menjelaskan, penerima bantuan Geran Khas Prihatin (GKP) yang tidak layak menerima Bantuan Prihatin Rakyat (BPR) dan Bantuan Khas COVID-19 (BKC), akan dipertimbang untuk Bantuan Keluarga Malaysia (BKM).

Memaklumkannya ketika menggulung perbahasan Bajet 2022 Peringkat Jawatankuasa di Dewan Rakyat, beliau berkata, bantuan akan disalur secara automatik tanpa perlu membuat sebarang permohonan.

Bagi permohonan baharu dan kemas kini untuk BKM pula, tempoh pendaftaran akan dibuka bermula 1 hingga 31 Januari tahun depan.

Ia bagi memastikan mereka yang layak dan tiada dalam pangkalan data kerajaan, masih diberi peluang untuk memohon.


5,755 kes baharu COVID-19

PUTRAJAYA, 24 November - Negara merekodkan 5,755 kes baharu COVID-19.

Ketua Pengarah Kesihatan, Tan Sri Dr Noor Hisham Abdullah menerusi kenyataan memaklumkan, daripada jumlah berkenaan, 101 kes adalah kategori 3, 4, dan 5.

Manakala 5,654 kes lagi terdiri daripada kategori 1 dan 2.

Bagi kes import pula sebanyak 23 kes baharu dicatatkan dengan melibatkan 15 warganegara dan 8 warga asing.

Sebanyak 5,082 kes sembuh baharu turut dicatat hari ini.

Dalam pada itu, 8 kluster baharu direkodkan, menjadikan jumlah kes kluster masih aktif sebanyak 234 kluster.


RUU Perbekalan 2022 Kementerian Kewangan diluluskan

KUALA LUMPUR, 24 November - Dewan Rakyat hari ini meluluskan Rang Undang-undang (RUU) Perbekalan 2022 peringkat jawatankuasa bagi Kementerian Kewangan.

Ia diputuskan Timbalan Yang Dipertua Dewan Rakyat, Datuk Mohd Rashid Hasnon melalui undian suara majoriti.

Kelulusan tersebut membabitkan peruntukan lebih RM15 bilion bagi Perbelanjaan Mengurus dan Perbelanjaan Pembangunan Bajet 2022.

Tiada Ahli Parlimen bangun meminta undi belah bahagian dilakukan.

Seramai 19 ahli Dewan Rakyat mengambil bahagian dalam perbahasan peringkat jawatankuasa RUU itu.

Menteri Kewangan, Tengku Datuk Seri Zafrul Tengku Abdul Aziz kemudiannya menggulung perbahasan dalam tempoh 30 minit.


VTL-Land Malaysia-Singapura bermula Isnin ini

KUALA LUMPUR, 24 November - Perjalanan Lengkap Vaksin-Laluan Darat (VTL-Land) antara Malaysia dan Singapura akan bermula Isnin ini, serentak pelaksanaan VTL-Air yang diumumkan sebelum ini.

Ia dilaksana bagi melancarkan pergerakan rentas sempadan tanpa kuarantin.

Dengan kuota harian tidak lebih 1,500 pengembara buat permulaan, VTL-Land hanya melibatkan penggunaan perkhidmatan bas.

Bagi kategori pengangkutan lain, ia bakal disenarai secara berperingkat.

Jelas Pejabat Perdana Menteri menerusi satu kenyataan, VTL-Land bertujuan mengintegrasikan protokol kesihatan, keselamatan dan kelulusan imigresen.

Pengembara yang dibenar melakukan VTL-Land meliputi rakyat Malaysia dan Singapura, termasuk Penduduk Tetap dan pemegang Pas Jangka Panjang.

Individu terlibat wajib lengkap divaksin dan bagi kanak-kanak di bawah umur 12 tahun yang tidak divaksinasi, mereka harus ditemani ibu bapa atau penjaga yang telah lengkap divaksin.

Pengembara juga wajib membuat pendaftaran di laman sesawang seperti tertera sebelum membuat sebarang pembelian tiket.

Bagaimanapun, pengembara yang layak tertakluk kepada ujian COVID-19 dan keperluan kesihatan terperinci yang ditentukan negara masing-masing.

Kadar vaksinasi populasi kedua-dua negara yang melebihi 95 peratus membolehkan sempadan darat dibuka semula secara berperingkat, selamat, sistematik dan mampan.


Ibadah umrah hanya untuk jemaah berusia antara 18 hingga 50 tahun, tidak benar

KUALA LUMPUR, 24 November - Berita mengenai ibadah umrah hanya untuk jemaah berusia antara 18 hingga 50 tahun tidak benar.

Setakat ini, kerajaan Arab Saudi tidak mengeluarkan sebarang arahan berhubung perkara itu.

Menurut Ketua Pegawai Eksekutif TH Travel & Services Sdn Bhd (THTS), Datuk Ahmad Ruzman Ahmad Razali, pihaknya sudah berhubung dengan Kementerian Haji dan Umrah Arab Saudi yang menafikan dakwaan tersebut.

Terdahulu, satu laporan agensi berita asing dalam talian mendakwa Arab Saudi mengehadkan permit bagi umrah untuk jemaah warga asing kepada golongan berusia antara 18 hingga 50 tahun sahaja.

Justeru, berita tidak sahih itu mencetuskan kebimbangan rata-rata jemaah yang berusia 50 tahun ke atas.


Sultan Kedah pengerusikan Mesyuarat Raja-Raja ke-257

KUALA LUMPUR, 24 November - Sultan Kedah, Al Aminul Karim Sultan Sallehuddin Almarhum Sultan Badlishah, hari ini mempengerusikan Mesyuarat Raja-Raja (MRR) ke-257 di Istana Negara.

Mesyuarat berlangsung hari ini selepas kali terakhir diadakan iaitu mesyuarat ke-256 pada 19 dan 20 Februari tahun lalu yang dipengerusikan Sultan Perak Sultan Nazrin Shah.

Terdahulu, sebelum mempengerusikan mesyuarat bermula 11 pagi itu, Sultan Sallehuddin berkenan memberi tabik hormat ke atas Kawalan Kehormatan Utama (KKU) yang dibarisi Batalion Pertama Rejimen Askar Melayu Diraja di Dataran Utama.

Sultan Sallehuddin kemudian turut berkenan menanam pokok Rajah Kayu (Cassia Fistula) di perkarangan Istana Negara sebagai simbolik Sultan Kedah mempengerusikan Mesyuarat Majlis Raja-Raja kali ini.

Yang di-Pertuan Agong Al-Sultan Abdullah Ri'ayatuddin Al-Mustafa Billah Shah turut berkenan menyaksikan Majlis Penanaman Pokok tersebut.  Mesyuarat dua hari bermula hari ini turut dihadiri semua Raja-Raja Melayu kecuali Kelantan, Pahang dan Perlis.

Raja-Raja yang berangkat ialah Sultan Johor, Sultan Ibrahim Iskandar; Sultan Perak, Sultan Nazrin Shah; Sultan Terengganu, Sultan Mizan Zainal Abidin; Sultan Selangor, Sultan Sharafuddin Idris Shah dan Yang Dipertuan Besar Negeri Sembilan Tuanku Muhriz Almarhum Tuanku Munawir.

Sementara itu, Kelantan diwakili Tengku Mahkota Kelantan, Tengku Dr Muhammad Faiz Petra Sultan Ismail Petra; Pahang diwakili Pemangku Raja Pahang Tengku Hassanal Ibrahim Alam Shah Al-Sultan Abdullah dan Perlis diwakili Tuanku Syed Faizuddin Putra Jamalullail.

Mesyuarat turut dihadiri Yang Dipertua Negeri Pulau Pinang, Melaka, Sabah dan Sarawak.

Pada mesyuarat itu, Raja-Raja Melayu diiringi Menteri Besar masing-masing manakala Yang Dipertua Negeri diiringi Ketua-Ketua Menteri kecuali Sarawak yang diiringi Timbalan Ketua Menteri.


Salah guna dana SRC International, Najib Razak gagal tangguh tarikh keputusan rayuan sabitan dan hukuman penjara

PUTRAJAYA, 24 November - Bekas Perdana Menteri, Datuk Seri Najib Tun Razak gagal untuk menangguhkan tarikh keputusan rayuannya terhadap sabitan dan hukuman penjara kerana menyalahgunakan dana SRC International Sdn Bhd.

Perkara itu dimaklumkan melalui sepucuk surat yang ditandatangani Timbalan Pendaftar Mahkamah Rayuan, Mohd Khairi Haron kepada peguam utamanya, Tan Sri Muhammad Shafee Abdullah dan pihak pendakwaan.

Menurut surat berkenaan, permohonan Datuk Seri Najib adalah tidak dibenarkan.

Justeru, Mahkamah Rayuan Putrajaya memerintahkan agar kesemua pihak perlu hadir pada tarikh yang ditetapkan.

Semalam, Datuk Seri Najib memohon kepada Mahkamah Rayuan agar melapangkan tarikh pada 8 Disember depan kerana beliau berada di Singapura sehingga 5 Disember.

Sekembalinya dari Singapura, Datuk Seri Najib dikehendaki menjalani kuarantin kendiri selama tujuh hari sehingga 12 Disember.

8 Disember merupakan keputusan rayuannya berkaitan sabitan dan hukuman penjara 12 tahun dan denda bagi kesalahan penyelewengan dana SRC International Sdn Bhd.


PRU DUN Sarawak: Garis panduan pencegahan COVID-19 sedang dikemas kini

KUCHING, 24 November - Kementerian Kesihatan Malaysia (KKM), Majlis Keselamatan Negara (MKN), polis serta Jawatankuasa Pengurusan Bencana Negeri (JPBN) Sarawak sedang mengemas kini Garis Panduan Pencegahan COVID-19 bagi Pilihan Raya Negeri (PRN) Sarawak ke-12.

Pengerusi Suruhan Jaya Pilihan Raya (SPR) Datuk Abdul Ghani Salleh berkata, garis panduan itu akan dimaklumkan kepada orang ramai selepas dimuktamadkan nanti.

Tambahnya, SPR juga akan terus membuat penambahbaikan dalam melaksanakan PRU DUN Sarawak, termasuk memanjangkan tempoh masa pengundian selama 30 minit dari pukul 7.30 pagi hingga 5 petang, berbanding pada PRU-14 lepas iaitu dari pukul 8 pagi hingga 5 petang.

Sementara itu jelasnya, permohonan undi pos bagi warganegara Malaysia yang berada di luar negara serta sembilan agensi dalam sektor keselamatan dan kesihatan akan dilaksanakan secara dalam talian, berbanding secara manual sebelum ini.

Permohonan untuk mengundi secara pos boleh dilakukan melalui MySPR Daftar di pautan tertera.

SPR menyasarkan 70 peratus pengundi akan keluar mengundi pada pilihan raya ini, dan bagi menggalakkan pengundi supaya keluar menunaikan tanggungjawab mereka pada hari mengundi, SPR akan melaksanakan kempen “Jom Kita Undi” melalui pelbagai saluran media.


Pembayaran Fasa 2 BKC diagih mulai esok

PUTRAJAYA, 24 November - Pembayaran Fasa 2 Bantuan Khas COVID-19 (BKC) yang bermula esok, bakal disalurkan kepada 700,000 penerima dengan peruntukan RM300 juta meliputi penerima isi rumah, bujang dan warga emas kategori miskin.

Menteri Kewangan, Tengku Datuk Seri Zafrul Tengku Abdul Aziz berkata, secara keseluruhan, kerajaan memperuntukkan RM4.6 bilion bagi bantuan BKC.

Bantuan terbahagi kepada 3 fasa itu memberi manfaat kepada 10 juta penerima.

Menerusi hantaran video di Facebooknya, beliau memaklumkan pembayaran Fasa 3 BKC pula akan dibuat Disember ini, melibatkan isi rumah kategori miskin dan B40 dengan peruntukan RM1.2 bilion untuk 3.8 juta penerima.

Di bawah Bajet 2022 katanya, lebih ramai rakyat akan menerima manfaat dan pelbagai bantuan termasuk inisiatif Bantuan Keluarga Malaysia (BKM).

Terdahulu, pembayaran Fasa 1 BKC dibuat pada September dengan peruntukan sebanyak RM3.1 bilion.


PRU DUN Sarawak: 1,252,014 pemilih layak mengundi

KUCHING, 24 November - PRU DUN Sarawak ke-12 dianggarkan memerlukan peruntukan sebanyak RM150 juta.

Dalam pada itu seramai 1,252,014 orang pengundi di negeri itu layak mengundi.

Pengerusi SPR, Datuk Abdul Ghani Salleh berkata, daripada jumlah keseluruhan pemilih yang layak, 1,228,858 orang merupakan pengundi biasa.

Manakala 12,585 anggota tentera dan pasangan, 10,458 orang anggota polis PGA dan pasangan menjadikan keseluruhan yang layak mengundi awal berjumlah 23,43 orang.

Sementara 113 orang adalah Pengundi Tidak Hadir (PTH) Luar Negara.

Jelas Datuk Abdul Ghani lagi, sebanyak 82 Pusat Penamaan Calon dan 82 Pusat Penjumlahan rasmi Undi (PRU) akan disediakan dan 1,951 pusat mengundi dengan 3,666 saluran akan dibuka.

SPR melantik 82 pegawai Pengurus Pilihan Raya dibantu 249 Penolong Pegawai Pengurus, selain menubuhkan 155 pasukan Penguat Kuasa kempen Pilihan Raya.


"Aktiviti pertanian mampan yang mesra alam dan berdaya tahan terhadap iklim akan dipergiat"

KUALA LUMPUR, 24 November - Kesan perubahan iklim terhadap sektor agromakanan, khususnya tanaman padi semakin dirasai.  Buktinya, dalam tempoh lima tahun sejak 2017, 40,828 hektar tanaman padi di semenanjung Malaysia, musnah akibat banjir.

Manakala 9,336 hektar lagi, rosak akibat kemarau.

Bagi mengurangkan impak perubahan iklim terhadap sektor agromakanan, Menteri Pertanian dan Industri Makanan, Datuk Seri Dr. Ronald Kiandee berkata, aktiviti pertanian mampan yang mesra alam dan berdaya tahan terhadap iklim akan dipergiat.  Turut dilaksana, Penyelidikan dan Pembangunan (R&D), bertujuan meningkatkan pengeluaran makanan dengan kaedah teknologi berasaskan iklim.

Beliau menjawab pertanyaan wakil Sik, Ahmad Tarmizi Sulaiman.


JPN nafi dakwaan lebih 7,000 pelajar berhenti sekolah

JOHOR BAHRU, 24 November - Jabatan Pendidikan Negeri (JPN) Johor menafikan dakwaan 7,301 murid dan pelajar berhenti sekolah sejak dua tahun lalu.

Rekod mencatatkan kurang daripada 600 murid dan pelajar di Johor berhenti sekolah sebelum wabak COVID-19 menular.

Menurut data JPN, pelajar dan murid berkenaan berhenti sekolah disebabkan gejala sosial dan masalah keluarga.

Sementara itu, JPN membangunkan portal Gerbang Pembelajaran Digital untuk membantu murid dan guru di negeri ini menyediakan bahan sokongan pembelajaran.  Kaedah itu membantu guru memastikan tugasan, khususnya mata pelajaran vokasional dan seni dapat diselesaikan secara bimbingan.


Teliti kaedah tambah baik simpanan ahli KWSP

KUALA LUMPUR, 24 November - Dewan juga diberitahu, pelbagai kaedah sedang diteliti bagi memastikan simpanan pencarum Kumpulan Wang Simpanan Pekerja (KWSP) sentiasa terjamin.

Timbalan Menteri Kewangan Satu, Shahar Abdullah memaklumkan, pelancaran kemudahan i-Sayang dan i-Lindung pada suku pertama tahun depan merupakan inisiatif untuk membantu rakyat.

Jelasnya, kemudahan meliputi i-Sinar dan i-Citra juga merupakan inisiatif bagi membantu kelangsungan hidup rakyat.

Tambahnya, KWSP juga sentiasa komited untuk membantu ahlinya mempunyai simpanan yang mencukupi pada waktu persaaraan.


Universiti Keusahawanan dan Koperasi bakal ditubuhkan Julai 2022

KUALA LUMPUR, 24 November - Universiti Keusahawanan dan Koperasi Malaysia bakal ditubuhkan pada Julai tahun depan.

Ia adalah hasil naik taraf daripada Kolej Keusahawanan Koperasi Antarabangsa yang terletak di Cyberjaya, Selangor.

Proses naiktaraf itu kini di peringkat akhir dan sedang menunggu kelulusan daripada Kementerian Pengajian Tinggi.

Tan Sri Noh bercakap pada sidang media selepas majlis perasmian Seminar Bicara Ketua Eksekutif "Nafas Baharu Koperasi Era Endemik" di ibu negara.


Kempen Beli Barangan Malaysia: Catat impak positif, akan diperhebatkan tahun depan

KUALA LUMPUR, 24 November - Kempen Beli Barangan Malaysia (KBBM) serta Program Jualan Malaysia (PJM) akan diperhebatkan pada tahun hadapan.

Perdana Menteri Datuk Seri Ismail Sabri Yaakob berkata KBBM telah mencatatkan impak positif kepada ekonomi domestik, manakala PJM pula mencatatkan prestasi seperti yang disasarkan.

Ke arah itu juga; kerajaan telah memperuntukkan RM33 juta menerusi Bajet 2022 bagi memperhebatkan lagi kempen tersebut.

Tambah beliau, Kementerian Perdagangan Dalam Negeri dan Hal Ehwal Pengguna juga sentiasa menggerakkan jentera pemulihan ekonomi domestik menerusi inisiatif-inisiatif berimpak tinggi bagi merancakkan lagi perkembangan sektor perdagangan pengedaran.

Perdana Menteri berkata demikian ketika berucap sempena Majlis Anugerah Perdagangan Dalam Negeri (APDN) 2020 di Ibu Negara.

Pada majlis ini,RTM turut berjaya memenangi Anugerah Khas Media bagi kategori media elektronik paling aktif.


Jual beli dalam talian, pengguna dinasihat buat transaksi hanya dengan perniagaan miliki sijil SSM BizTrust

KUALA LUMPUR, 23 November - Seiring trend jual beli dalam talian, Kementerian Perdagangan Dalam Negeri dan Hal Ehwal Pengguna (KPDNHEP) menasihati pengguna hanya membuat transaksi dengan perniagaan yang mempunyai pensijilan SSM BizTrust.

Justeru, peniaga perlu mempamerkan maklumat seperti nombor pendaftaran syarikat selaras ketetapan Peraturan-Peraturan Perlindungan Pengguna (Urus Niaga Perdagangan Elektronik) 2012.

Jelas Timbalan Menterinya, Datuk Rosol Wahid, kerjasama dibuat dengan portal e-dagang seperti Shopee disamping membangunkan aplikasi bagi memudahkan pengguna menyalurkan sebarang aduan berhubung transaksi.

Beliau menjawab pertanyaan wakil Betong di Dewan Rakyat, Datuk Robert Lawson Chuat.  Setakat ini, lebih 132,000 pengguna telah memuat turun aplikasi Price Catcher.  Manakala, seramai 50,000 pengguna pula menggunakan saluran EZ Adu bagi menyalurkan aduan.


Malaysia iktiraf kuasa ICT, program MSC Malaysia jana pendapatan lebih RM500 bilion setakat 2020

KAJANG, 23 November - Menteri Komunikasi dan Multimedia, Tan Sri Annuar Musa dalam ucapannya ketika merasmikan Persidangan Visual Infromatik 2021 di Universiti Tenaga Nasional (UNITEN) berkata, program Koridor Raya Multimedia (MSC) Malaysia telah menjana pendapatan lebih RM500 bilion setakat 2020. Sejak penubuhannya pada 1996, Malaysia sentiasa mengiktiraf kuasa teknologi maklumat dan komunikasi (ICT) untuk memperkasa pelbagai aspek kehidupan harian dan pekerjaan.

Jelasnya, lebih 4,500 syarikat dan institusi telah menerima status MSC membabitkan pelbagai sektor seperti pendidikan, perniagaan, penjagaan kesihatan dan tenaga.


Pengamal media perlu lebih bertanggungjawab, terhadap laporan media yang diterbitkan

KAJANG, 23 November - Pengamal media perlu lebih bertanggungjawab terhadap laporan media yang diterbitkan. Menteri Komunikasi dan Multimedia, Tan Sri Annuar Musa menegaskan, ia penting supaya tidak menimbulkan salah faham dan panik dalam kalangan masyarakat.

Beliau ditemui selepas merasmikan Persidangan Visual Infromatik 2021 di Universiti Tenaga Nasional (UNITEN).

Mengulas mengenai gangguan seksual seperti didedahkan beberapa pelakon baru-baru ini, Tan Sri Annuar menggesa penggiat seni kreatif supaya terus tampil membuat laporan selain mahu ia berhenti dipolemikkan.


Suami atau bekas suami culas beri nafkah, bakal berdepan sekatan akaun bank

KUALA LUMPUR, 23 November - Suami atau bekas suami yang culas memberi nafkah bakal berdepan tindakan sekatan akaun bank.  Menteri di Jabatan Perdana Menteri (Hal Ehwal Agama), Idris Ahmad berkata, tindakan tersebut akan dilaksanakan dalam masa terdekat.

Akaun bank akan disekat sehingga suami atau bekas suami penghutang penghakiman menyelesaikan hutang nafkah mereka yang tertunggak.

Beliau berkata demikian selepas merasmikan Majlis Penutup Persidangan Halal Kebangsaan 2021 di Putrajaya.


Selangor terima lebih RM1.7 bilion di bawah RMKe-12

SEPANG, 25 November - Selangor bakal menerima peruntukan sebanyak RM1.756 billion di bawah Rancangan Malaysia Ke-12 (RMKe-12) tahun hadapan.

Menteri di Jabatan Perdana Menteri (Ekonomi), Datuk Seri Mustapa Mohamed berkata ia membabitkan pembangunan 10 projek sambungan di negeri itu.

Antaranya, projek membina dan menaiktaraf Lingkaran Pulau Indah Fasa 3 yang melibatkan RM887 juta dan Projek Pembinaan Jalan Baharu di Serendah dengan peruntukan RM121 juta

Ujarnya, turut dipertimbang bantuan bagi memperkukuh sistem bekalan air di Selangor dan penyelenggaraan aset-aset kerajaan.

Datuk Seri Mustapa berkata demikian dalam sidang media Sesi Libat Urus Pasca RMKe-12 Unit Perancang Ekonomi, Jabatan Perdana Menteri bersama kerajaan Negeri Selangor di Sepang, Selangor.

Sementara itu Menteri Besar Selangor, Datuk Seri Amirudin Shari menyambut baik peruntukan yang diberikan kerajaan Persekutuan bagi pembangunan projek sambungan yang bernilai tinggi.

Dalam RMKe-11, sebanyak RM12.3 billion telah diperuntukkan untuk projek pembangunan di Selangor.


Bayaran BKC Fasa 2 mulai 25 November ini

KUALA LUMPUR, 23 November - Bayaran Fasa 2 Bantuan Khas COVID-19 (BKC) akan dibuat mulai 25 November dengan peruntukkan RM300 juta.

Bantuan itu melibatkan 700,000 penerima isi rumah, individu bujang dan warga emas yang tergolong dalam kategori miskin.

Perdana Menteri, Dato Sri Ismail Sabri Yaakob menerusi satu kenyataan menyatakan pembayaran seterusnya iaitu Fasa 3 BKC telah ditetapkan pada Disember tahun ini dengan peruntukkan sebanyak RM1.2 bilion.

Ia merangkumi seramai 3.8 juta penerima isi rumah kategori miskin dan B40.

Terdahulu, pembayaran fasa 1 BKC telah selesai pada September dengan peruntukkan sebanyak RM3.1 bilion dan telah memanfaatkan sebanyak 10 juta penerima.


Ekonomi digital dijangka sumbang 25.5 peratus KDNK negara

KUALA LUMPUR, 23 November - Ekonomi digital dijangka menyumbang 25.5 peratus kepada keluaran dalam negara kasar (KDNK) Malaysia menjelang 2025.

Menurut Perdana Menteri, Datuk Seri Ismail Sabri Yaakob, anjakan segera itu berlaku susulan penggunaan luas sektor itu ketika pandemik COVID-19.

Jelas beliau Malaysia mempunyai kapasiti dan keupayaan untuk mencapai 100 peratus keterangkuman digital.

Justeru usaha merapatkan jurang digitial dipergiat.

Beliau berucap merasmikan pelancaran Pusat Inovasi Penyelesaian Pelanggan Huawei (CSIC) Malaysia.

Perdana menteri turut mengadakan lawatan selama 20 minit di CSIC baharu dengan diiringi Ketua Pegawai Eksekutif Huawei Malaysia Michael Yuan.


MySPC badan penyelaras berpusat bangunkan keselamatan sosial negara

KUALA LUMPUR, 23 November - Majlis Perlindungan Sosial Malaysia (MySPC) berperanan sebagai badan penyelaras berpusat bagi membangunkan keselamatan sosial negara yang komprehensif.

Perdana Menteri, Datuk Seri Ismail Sabri Yaakob menyatakan ini berdasarkan keperluan kitaran hayat merangkumi dasar yang cekap dan berkesan.

Jelasnya, perkara itu juga perlu disokong dengan infrastruktur inklusif dan rangka kerja undang-undang yang lebih luas.

Tambahnya, kerajaan kekal komited dalam membasmi kemiskinan melalui kerjasama yang lebih besar bersama agensi kerajaan dan badan berkanun.

Beliau berkata demikian semasa Pelancaran Persidangan Kesejahteraan Sosial Antarabangsa 2021 secara maya.


Kerajaan komited pantau pelaksanaan Projek di Sabah dan Sarawak

KUALA LUMPUR, 23 November - Kerajaan sentiasa komited memantau pelaksanaan projek di Sabah dan Sarawak menerusi kerjasama antara Pejabat Setiausaha Persekutuan kedua-dua negeri bersama Majlis Tindakan Pembangunan Negeri Sabah dan Sarawak.

Tujuannya memastikan projek pembangunan khususnya di kawasan Luar Bandar tidak terbengkalai.

Beliau menjawab pertanyaan wakil Beaufort, Datuk Seri Azizah Mohd Dun.


17 Pekerja Hotel positif COVID-19, penularan tidak melibatkan tetamu Hotel

KEDAH, 23 November - 17 kes COVID-19 dikesan melibatkan pekerja sebuah hotel di Langkawi.

Penularan bagaimanapun tidak melibatkan tetamu hotel berkenaan.

Pengarah Kesihatan Kedah Dr Othman Warijo menerusi kenyataan memaklumkan semua kes terbabit adalah bergejala ringan.

Semua pekerja hotel itu juga tlah lengkap vaksinasi.

Mereka diletak di bawah pemantauan di rumah oleh pasukan Pusat Penilaian (CAC) daerah Langkawi.  30 pekerja hotel sama dikesan menjadi kontak rapat dan diarahkan menjalani kuarantin.

Pihak pengurusan hotel telah mengambil langkah penutupan 10 hari secara sukarela bermula semalam.


Kekalkan Hutan Simpan di Kedah, pampasan RM100 juta setahun adalah nilai munasabah

ANGKASAPURI, 23 November - Kedah sambut baik persetujuan kerajaan Persekutuan untuk memberi pampasan bernilai RM100 juta setahun untuk mengekalkan hutan simpan negeri itu.

Menteri besarnya, Datuk Seri Muhammad Sanusi Md Nor menyatakan, jumlah berkenaan nilai yang munasabah setelah mengambil kira kerugian akibat kehilangan hasil hutan di samping kos.

Ketika ini Kedah merekodkan luas keseluruhan kawasan hutan berkenaan adalah lebih 344,000 hektar yang meliputi 36.4% daripada keluasan keseluruhan negeri.

Jelas beliau selepas menghadiri program selamat pagi Malaysia di Angkasapuri.


Tiga mekanisme jamin kualiti, keselamatan daging import

PUTRAJAYA, 23 November - Tiga mekanisme bakal dilaksana JAKIM bagi mengelak isu kartel daging import berulang.

Menurut Perdana Menteri, pemerkasaan halal bagi ekosistem daging import itu melibatkan jaminan kualiti dan keselamatan di setiap rantaian.

Menerusi usaha itu, setiap produk berasaskan haiwan import yang disimpan di gudang dikehendaki mempunyai Sijil Pengesahan Halal Malaysia di bawah skim logistik penggudangan.

Produk berasaskan haiwan import turut perlu menggunakan rantaian pengangkutan yang memiliki sijil sama menerusi skim logistik pengangkutan.

Syarikat terlibat pembungkusan semula produk juga perlu mendapatkan sijil halal di bawah skim produk makanan.


Tanah mendap libatkan 2 buah rumah

BACHOK, 23 November - Di Bachok, Kelantan.

Dua keluarga berdepan detik cemas apabila bahagian belakang rumah mereka secara tiba-tiba mendap ke dalamsungai, di kampung Kuau, petang semalam.

Tambah mangsa, kejadian itu pertama kali berlaku, sejak 13 tahun lalu.  Seorang lagi mangsa, Siti Fatimah Mat, 52 tahun,tidak menyangka kejadian mendapan tersebut berlaku kerana cuaca dalam keadaan baik ketika itu.

Ketua Polis Daerah Bachok, Deputi Superintendan Mohamad Ismail Jamaluddin, yang mengesahkan kejadian tersebut, berkata pemantauan masih diteruskan dan penghuni rumah terbabit diarah berpindah ke rumah saudara terdekat.


Sembilan kejadian tanah runtuh di Cameron Highlands, hujan lebat selama dua jam

CAMERON HIGHLANDS, 23 November - Di Cameron Highlands, Pahang.

Hujan lebat selama dua jam semalam menyebabkan berlaku sembilan kejadian tanah runtuh, masing-masing tiga di Brinchang, tiga di Tanah Rata dan tiga lagi di Ringlet.

Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani dalam satu kenyataan memaklumkan, hampir kesemua kejadian tanah runtuh terbabit menghalang laluan tanpa melibatkan kemalangan jiwa.

Dalam kejadian di Tanah Rata, Empat lelaki nyaris maut apabila kereta yang dinaiki mereka dihempap sebatang pokok tumbang berhampiran Hotel Smoke House. Ketika kejadian, keempat-empat mangsa itu tersepit dalam kenderaan utiliti sukan (SUV) dan berjaya dikeluarkan orang awam dan anggota bomba.

Kesemua mereka yang mengalami kecederaan ringan dan dihantar ke Hospital Sultanah Hajjah Kalsom, Cameron Highlands untuk rawatan lanjut.


"Pas Keluarga Malaysia" galak penggunaan pengangkutan awam di Lembah Klang

KUALA LUMPUR, 23 November - Pengenalan "Pas Keluarga Malaysia" oleh Prasarana Malaysia Berhad (PRASARANA) diharap dapat menggalakkan orang ramai menggunakan pengangkutan awam untuk beriadah dan mengunjungi lokasi tarikan di Lembah Klang.

Menurut Perdana Menteri, Datuk Seri Ismail Sabri Yaakob, pas berkenaan membolehkan seramai empat orang dalam satu kumpulan menikmati perjalanan satu hari tanpa had pada Sabtu, Ahad dan cuti umum dengan kadar hanya RM15.

Kemudahan ini membabitkan pengangkutan awam termasuk Transit Aliran Ringan (LRT), MRT dan monorel kendalian Rapid KL serta Transit Aliran Bas.

Dengan hanya RM15, setiap seorang daripada sesebuah kumpulan hanya membayar RM3.75 untuk menggunakan perkhidmatan pengangkutan di bawah kendalian Rapid KL sepanjang hari.

Perdana Menteri turut menyifatkan kemudahan pengangkutan awam yang efisien adalah penting bagi mobiliti Keluarga Malaysia.


Banjir kilat libatkan beberapa kawasan sekitar Ampang

KUALA LUMPUR, 23 November - Beberapa kawasan di sekitar Ampang, di sini dilanda banjir kilat susulan hujan lebat selama lebih satu jam lewat petang tadi.

Kawasan yang terlibat adalah Jalan Hillview, Kampung Lembah Jaya Utara dan Lembah Jaya Selatan yang dinaiki air setinggi 1.5 meter akibat limpahan air dari longkang berhampiran kawasan berkenaan.

Menurut Penguasa Kanan Bomba 1, Ketua Zon 4 Hulu Langat, Shahrin Yusmar Mat Yusof , kejadian banjir itu disebabkan keadaan hujan lebat dan cuaca yang berubah.

Pihaknya telah membantu mengeluarkan penduduk terlibat yang terperangkap akibat banjir tersebut.


Myanmar tidak sertai Dialog Asean-China

KUALA LUMPUR, 22 November - Sidang Kemuncak Khas antara China dan Persatuan Negara-Negara Asia Tenggara (Asean) diadakan tanpa wakil dari Myanmar.

Menteri Luar Datuk Seri Saifuddin Abdullah berkata duta dari Myanmar telah dipelawa untuk mewakili negara tersebut ke Beijing dalam Sidang Kemuncak Khas hari ini.

Serantau ASEAN tetap dengan pendirian sebelum ini untuk mengundang wakil bukan politik bagi mewakili negara berkenaan.

Ini merupakan kali kedua Myanmar tidak mempunyai perwakilan dalam ASEAN selepas junta negara itu enggan sertai Sidang Kemuncak ASEAN ke-38 dan ke-39 serta Sidang Kemuncak Berkaitan pada Oktober lepas.


Pakej Transit bantu PKS meniaga sekitar lapan stesen LRT

KUALA LUMPUR, 22 November - Perdana Menteri, Datuk Seri Ismail Sabri Yaakob mengumumkan Pakej Transit untuk Pengusaha Industri Kecil dan Sederhana (PKS) mulai Mac tahun depan yang membolehkan peniaga berniaga di sekitar lapan stesen LRT Laluan Kelana Jaya.

Ia dilaksanakan anak syarikat Prasarana iaitu Prasarana Integrated Development Sdn Bhd ( PRIDE).

Datuk Seri Ismail berkata, sebanyak 20 lot perniagaan yang ditawarkan secara cabutan lot.

Pemohon yang berjaya akan menikmati struktur sewaan istimewa selama setahun termasuk pengecualian sewa tiga bulan yang akan dimaklumkan tidak lama lagi.

Beliau berkata pada pelancaran Pas Keluarga Malaysia oleh Prasarana Malaysia Berhad (Prasarana).


Pembangunan Pulau Tuba, Langkawi: Prasarana dan keperluan penduduk sentiasa diambil berat

LANGKAWI, 22 November - Pulau Tuba, Langkawi tidak ketinggalan dalam aspek pembangunan.

Kerajaan sentiasa mengambil berat mengenai prasarana dan keperluan penduduk, terutama nelayan di kawasan ini.

Pegawai Daerah Langkawi, Saiful Anwar Azmi berkata peruntukan melalui Jabatan Pengairan dan Saliran, JPS terdapat dua projek pembangunan sedang dilaksanakan. Antaranya, jeti sepanjang 800 meter dengan kos pembinaan RM8.9 juta dan projek pemecah ombak di Teluk Puyuh, yang menelan belanja RM8.3 juta.

Beliau berharap selain melancong ke Pulau Langkawi, orang ramai tidak melepaskan peluang untuk ke Pulau Tuba sambil menikmati keindahan alam semulajadi yang masih belum tercemar.


Terdapat peningkatan kes COVID-19 di Kedah

ALOR SETAR, 22 November - Orang ramai di Kedah diingatkan supaya sentiasa mematuhi SOP ketika melaksanakan urusan harian. Menteri Besar Kedah, Datuk Seri Muhammad Sanusi Md Nor berkata, ia berikutan terdapat peningkatan kes positif COVID-19 di negeri itu sejak kebelakangan ini.

Menerusi perkongsian di laman facebooknya, Datuk Seri Muhammad Sanusi memaklumkan, sehingga tengah hari tadi, Kedah merekodkan 472 kes baharu positif COVID-19 dalam tempoh 24 jam.

Jumlah itu meningkat berbanding 275 kes semalam.

Daripada jumlah itu, Kulim mencatat kes tertinggi iaitu 108 kes; diikuti Kota Setar 99, Kuala Muda 82, dan Kubang Pasu 53 kes. Manakala Langkawi 39 kes; Pendang 22, Yan 20, Baling dan Sik masing- masing 17 kes; Bandar Baharu sembilan dan Padang Terap, enam kes.


9 Kompaun dikeluarkan sepanjang kempen PRU DUN Melaka

MELAKA, 22 November - Sembilan kompaun bernilai RM120,000 dikeluarkan kepada parti-parti politik kerana melakukan pelbagai kesalahan sepanjang tempoh kempen bagi PRU DUN Melaka.  Ketua Polis Melaka, Datuk Abdul Majid Mohd Ali berkata sebanyak 37 kertas siasatan telah dibuka.

Daripada jumlah berkenaan, sebanyak 19 kertas siasatan dibuka di bawah Akta Pencegahan dan Pengawalan Penyakit Berjangkit 1988 (Akta 342) kerana melanggar SOP seperti berhimpun.

Manakala 18 kertas siasatan dibuka di bawah Akta Kesalahan Pilihan Raya 1954.

Beliau berkata demikian dalam sidang media di Ibu Pejabat Kontijen (IPK) Polis Melaka di Bukit Beruang.

Pada PRU DUN Melaka, Barisan Nasional menang 21 daripada 28 kerusi Dewan Undangan Negeri, sekali gus berjaya membentuk kerajaan negeri Melaka yang baharu dengan majoriti dua pertiga.

Pakatan Harapan pula memenangi lima kerusi DUN, manakala Perikatan Nasional memperoleh dua kerusi DUN.


Akta Anti Lompat Parti sedang diteliti oleh kerajaan

KOTA BHARU, 22 November - Satu pindaan dalam perlembagaan negara perlu dilakukan bagi membolehkan Akta Anti Lompat Parti dibentang dan diluluskan di Parlimen  Menurut Menteri Tenaga Dan Sumber Asli, Datuk Seri Takiyuddin Hassan, undang-undang anti lompat parti ketika ini sedang diteliti oleh kerajaan.

Bagaimanapun pelbagai perkara berkaitan perlu dilihat sebelum ianya di bawa ke bawa ke parlimen.

Beliau berkata demikian sebagai merujuk kes yang berlaku pada tahun 1992 dalam Mahkamah Persekutan Antara Kerajaan Kelantan, Dewan Undangan Negeri (Dun) Kelantan Melawan Adun Pas, Nordin Salleh.

Terdahulu beliau hadir menyampaikan sumbangan kepada mangsa kebakaran di Jalan Sultanah Zainab dan Lorong Nik Pa di Kota Bharu.


Tugas Datuk Seri Sulaiman bermula, bakal tunai segala manifesto BN

AYER KEROH, 22 November - Menunaikan segala manifesto Barisan Nasional akan menjadi fokus utama Ketua Menteri Melaka Ke-13, Datuk Seri Sulaiman Md Ali. Menurut beliau, ia bagi meneruskan amanah dan mandat yang diberikan oleh rakyat untuk beliau mentadbir kerajaan negeri buat kali kedua.

Beliau berkata demikian selepas melapor diri secara rasmi di Seri Negeri, Ayer Keroh pagi tadi.  Dalam pada itu, beliau turut memaklumkan kerajaan negeri akan mempertimbangkan kerjasama dengan dua calon Perikatan Nasional (PN) yang memenangi dua kerusi pada PRU DUN Melaka.  Bagaimanapun, ia perlu diperhalusi terlebih dahulu dengan pucuk pimpinan sebelum membuat keputusan.


PERKESO: Golongan petani perlu segera daftar, beri pelindungan ketika musibah

LANGGAR, 22 November - Golongan petani diminta segera mencarum dalam Skim Keselamatan Sosial Pekerjaan Sendiri (SKSPS) PERKESO bagi melindungi diri dan keluarga sekiranya ditimpa kemalangan.

Timbalan Menteri Sumber Manusia, Datuk Awang Hashim berkata, di Kedah misalnya, hanya 1,450 petani mendaftar dalam skim berkenaan setakat ini.

Jumlah itu jauh lebih rendah berbanding keseluruhan lebih 50,000 petani di negeri itu.


80 peratus kawasan terima liputan 5G menjelang 2026

BERA, 21 November - Kerajaan mensasarkan 80 peratus kawasan di seluruh negara akan menerima capaian liputan 5G menjelang 2026.  Perdana Menteri, Datuk Seri Ismail Sabri Yaakob berkata, peluasan kawasan liputan dibuat secara berperingkat dengan bermula di Lembah Klang bulan hadapan.

Katanya, capaian liputan 4G di kawasan berpenduduk pula dijangka mencapai 100 peratus menjelang 2025.

Beliau berkata demikian ketika merasmikan Program Pemerkasaan Pendigitalan Perusahaan Mikro, Kecil, dan Sederhana (PMKS) Kebangsaan 2021 di Dewan Konvensyen Majlis Daerah Bera, Pahang.


KKMM ambil berat isu gangguan seksual

KUALA LUMPUR, 21 November - Kementerian Komunikasi dan Multimedia (KKMM) mengambil berat isu gangguan seksual yang didakwa berlaku dalam industri seni tanahair.

Menterinya, Tan Sri Annuar Musa menegaskan, ia bukan isu remeh, malah gangguan seksual ialah satu kesalahan jenayah.

Mengulas perkara itu dalam laman Facebook beliau, Tan Sri Annuar berpandangan, isu gangguan seksual tidak akan terungkai dengan mencari kelemahan mana-mana pihak.

Sebaliknya usaha menanganinya memerlukan penggembelengan tenaga semua pihak, meliputi pihak berkuasa, individu terlibat dan pihak media.

Bagi memastikan tindakan sewajarnya diambil, dakwaan isu berkenaan dalam industri seni telah dimaklumkan Tan Sri Annuar kepada pihak polis.

Beliau yakin, pihak berwajib akan mengambil tindakan mengikut lunas undang undang.


800,000 usahawan kecil disasar terima manfaat PEDi menjelang 2025

BERA, 21 November - Seramai 800,000 usahawan kecil disasar menerima manfaat Pusat Ekonomi Digital Keluarga Malaysia (PEDi) menjelang tahun 2025.

Menurut Menteri Komunikasi dan Multimedia Tan Sri Annuar Musa, sebanyak 1,083 PEDi di seluruh negara akan dipertingkat untuk melahirkan serta memperkasa usahawan kecil ke arah pendigitalan inovatif dan berdaya saing.

Jelas Tan Sri Annuar, melalui program diterajui Suruhanjaya Komunikasi dan Multimedia Malaysia (MCMC) dengan kerjasama agensi dan pemain industri ini, usaha memperkasa usahawan digiatkan.

Tambahnya, setiap PEDi bakal mempunyai panel penasihat pelbagai bidang tersendiri dan seramai 600 Rakan Digital PEDi akan dilantik bagi menjalankan program-program agensi kerajaan dan swasta. Tan Sri Annuar ditemui pemberita selepas majlis Perasmian PEDi di Dewan Orang Ramai Kampung Durian Tawar, Bera yang disempurnakan oleh Perdana Menteri Datuk Seri Ismail Sabri Yaakob.


Galakan golongan muda kembali merakyatkan seni, budaya tradisional - PM

BERA, 21 November - Masyarakat terutamanya golongan muda digalakkan kembali merakyatkan seni dan budaya tradisional negara agar tidak ditelan zaman.  Malah, aktiviti itu dapat dimanfaatkan Kementerian Pelancongan, Seni dan Budaya (MOTAC) dalam mempromosikan Malaysia sebagai destinasi pilihan segmen pelancongan budaya.

Perdana Menteri, Datuk Seri Ismail Sabri Yaakob berkata, MOTAC melalui pelbagai agensinya harus melakukan pendekatan baharu dan kreatif dalam memperkenalkan elemen kepelbagaian bangsa, bahasa dan budaya untuk menarik pelancong domestik mahupun luar negara.  Menurut beliau, antaranya memperkasakan kembali sukan-sukan rakyat dan budaya tradisional di setiap negeri.

Beliau berkata, kawasan mahupun lokasi khusus harus disediakan dan diaktifkan dengan pelbagai aktiviti bagi menarik minat masyarakat.  Ini sekaligus akan menjadi tumpuan pelancong luar untuk dimasukkan dalam jadual kunjungan mereka ke negara ini.  Beliau berkata demikian di sidang media Program Komuniti Keluarga Malaysia Hogoh Bera 2021 di Bera, Pahang.


1,440 Individu dijangka gunakannya pada minggu pertama mulai 29 November

ISKANDAR PUTERI, 21 November - Kerajaan negeri menjangkakan seramai 1,440 individu akan menggunakan Laluan Perjalanan Vaksin (VTL) darat melalui Tambak Johor dan Laluan Kedua pada minggu pertama pembukaan bermula 29 November ini.

Menteri Besar Johor Datuk Hasni Mohammad berkata, berdasarkan pembincangan kedua-dua kerajaan Malaysia dan Singapura, jumlah pengembara yang menggunakan laluan tersebut dijangka meningkat kepada 2,500 orang pada minggu kedua dan seterusnya 5,000 orang pada minggu ketiga.

Beliau berharap, pembukaan VTL darat yang dijadualkan berjalan serentak dengan VTL udara tidak akan ditangguhkan.

Kerajaan Johor turut mempertimbangkan penggunaan teknologi dan kaedah terkini seperti saringan spektrum individu bagi mempercepatkan proses saringan dan meningkatkan jumlah kemasukan pengembara.  Ia merupakan satu langkah progresif untuk memulihkan ekonomi kedua-dua negara. Beliau berkata demikian semasa sesi soal jawab Persidangan Dewan Undangan Negeri Johor di Kota Iskandar.


Isu Tanah Ladang GATCO: 211 penduduk selesai terima hak milik masing-masing

JEMPOL, 21 November - Isu hak milik tanah ladang melibatkan 211 penduduk Kampung Serampang Indah (GATCO) di Jempol kini selesai sepenuhnya.

Menurut Menteri Besar Negeri Sembilan, Datuk Seri Aminuddin Harun, pemberian hak milik tanah tersebut telah bermula secara berfasa sejak Mac tahun lalu.

Jelas beliau, pada fasa satu sejumlah 139 hak milik telah diserahkan kepada penduduk, diikuti 38 lagi menerusi fasa kedua pada 24 Disember lalu.

Terkini, 34 orang lagi menerima geran pada fasa ketiga menjadikan 211 orang penduduk terlibat dengan isu GATCO telah dapat diselesaikan selepas 40 tahun menanti.

Isu Ladang GATCO timbul apabila penduduk asal yang membayar ketika memasuki tanah rancangan itu tidak dapat memiliki tanah sehingga kes dibawa ke mahkamah.


31 Penduduk terjejas dipindahkan ke PPS, Banjir di daerah Kubang Pasu

KUBANG PASU, 21 November - Banjir di Kedah. 31 penduduk terjejas di Daerah Kubang Pasu terpaksa dipindahkan ke Pusat Pemindahan Sementara, PPS Dewan Kampung Lahar selepas kediaman mereka dinaiki air, semalam.

Ketua Sekretariat Pengurusan Bencana Negeri Kedah, Mejar (Pertahanan Awam) Mohd Muaz Mohd Yusoff berkata, hujan lebat pada petang semalam menyebabkan air naik dengan cepat dan memasuki rumah penduduk di Kampung Lahar dan Kampung Paya Tok Keong.  Beberapa kawasan lain di Jalan Kodiang-Changlon turut dinaiki air.  Untuk rekod, ia merupakan PPS ke empat dibuka di Daerah Kubang Pasu dalam tempoh tiga hari sejak Jumaat lalu.  Bagaimanapun, tiga PPS lain iaitu PPS Sekolah Kebangsaan Binjal dan PPS Dewan Kampung Nongka telah ditutup pada Jumaat manakala PPS Dewan Kampung Tradisi Lembah Keriang di Changlon ditutup semalam.


Barisan Exco Melaka, bakal diumumkan pada minggu depan

AYER KEROH, 21 November - Datuk Seri Sulaiman Md Ali memaklumkan, senarai Ahli Majlis Mesyuarat (Exco) Kerajaan Negeri Melaka yang baharu akan diumumkan pada minggu depan.

Menurut beliau, perkara berkenaan perlu diteliti sebelum membincangkannya dengan Yang Dipertua Negeri Melaka Tun Mohd Ali Rustam.

Tambah beliau, pemilihan barisan Exco tersebut bakal mengambil kira segala aspek, kebolehan, begitu juga pengalaman bagi setiap portfolio yang akan dilantik.

Beliau berkata demikian kepada pemberita selepas Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia.

Sementara itu, beliau berjanji akan menjadi pemimpin untuk semua rakyat negeri Melaka tanpa mengira etnik, kaum, bangsa mahupun agama.


Tawaran pakej haji, Tabung Haji tidak pernah melantik perantara

IPOH, 21 November - Tindakan akan dikenakan kepada mana-mana pihak, organisasi atau individu yang cuba memperdaya orang ramai berkaitan tawaran atau pakej haji. Menteri di Jabatan Perdana Menteri (Hal Ehwal Agama), Idris Ahmad berkata pihak Tabung Haji akan membuat laporan polis sekiranya dapat menjejaki individu yang terlibat dengan perkara tersebut.

Beliau juga mengingatkan orang ramai supaya tidak mempercayai sebarang mesej atau panggilan berkaitan tawaran dilakukan selain pengumuman rasmi daripada pihak kementerian atau Tabung Haji.

Beliau berkata demikian selepas menyampaikan sumbangan dalam program Prihatin Tabung Haji di Ipoh.  Sebelum ini media melaporkan Tabung Haji ada menerima laporan daripada pendeposit yang menerima tawaran dana haji melalui panggilan telefon bagi membolehkan mereka menunaikan haji dengan lebih cepat.  Tabung Haji bagaimanapun menafikan perkara tersebut.


DUN Asahan milik BN, tewaskan 5 calon lain

ASAHAN, 21 November - Kerusi DUN Asahan pula dimenangi Barisan Nasional dengan undi sebanyak 5,659 undi, menewaskan lawannya daripada PH; Datuk Seri Idris Haron, PN; B.Dhanesh dan tiga lagi calon bebas.

Berjaya menduduki kerusi DUN Asahan, Fairul Nizam Roslan mendahului, dengan majoriti 2,993 undi.

Beliau yang ditemui, optimis akan bekerja keras untuk menunaikan janjinya kepada pengundi-pengundi di DUN ini.

Pendidikan akan menjadi fokus utama selepas menggalas tanggungjawabnya.

DUN Asahan menyaksikan pertembungan ENAM penjuru.

Datuk Seri Idris Haron yang mewakili Pakatan Harapan PH hanya memperoleh 2,666 undi.

Pada pilihan raya 2018, kerusi ini dimenangi Allahyarham Datuk Seri Abdul Ghafar Atan yang juga daripada BN dengan majoriti 275 undi.

Allahyarham meninggal dunia 17 November lalu kerana COVID-19.


Datuk Seri Ab Rauf menang kerusi DUN Tanjung Bidara

AYER KEROH, 21 November - bagi kerusi N02 DUN Tanjung Bidara, Calon BN, Datuk Seri Ab Rauf Yusoh menang dengan 3,559 undi. Sekaligus menewaskan pencabarnya daripada PN, Datuk Mas Ermieyati Samsudin yang memperoleh 3,195 undi.

Seorang lagi pencabarnya daripada PH, Zainal Hassan hanya mendapat 489 undi.


Datuk Seri Sulaiman angkat sumpah Ketua Menteri Ke-13, Istiadat berlangsung di Pejabat Yang Dipertua Negeri Melaka

AYER KEROH, 21 November - Datuk Seri Sulaiman Md Ali, mengangkat sumpah sebagai Ketua Menteri Melaka ke-13 kira-kira pukul 12.45, tengah malam tadi.  Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia berkenaan, dilakukan di hadapan Yang Dipertua Negeri Melaka, Tun Seri Setia Mohd Ali Rustam, di Dewan Seri Utama, Pejabat Yang di-Pertua Negeri Melaka.

Hadir sama, isteri Tun Mohd Ali, Toh Puan Asmah Abd Rahman.

Datuk Seri Sulaiman kemudian menandatangani watikah pelantikan dihadapan Hakim Mahkamah Tinggi Melaka, Datuk Anselm Charles Fernandis.

Terdahulu, Datuk Seri Sulaiman KEKAL sebagai Adun Lendu selepas menang dengan majoriti 3 ribu 104 undi, menewaskan Calon PN, Mejar (B) Abdullah Mahadi dan calon PH, Mohd Asri Ibrahim pada PRU DUN Melaka ke-15.

Istiadat majlis angkat sumpah turut disaksikan oleh Setiausaha Kerajaan Negeri, Datuk Kamel Mohamad.  Majlis turut dihadiri Perdana Menteri, Datuk Seri Ismail Sabri Yaakob, Presiden UMNO, Datuk Seri Ahmad Zahid Hamidi dan Presiden MCA,Datuk Seri Dr Wee Ka Siong.


BN menang besar PRU DUN Melaka

AYER KEROH, 20 November - Barisan Nasional (BN) kembali mendapat mandat rakyat untuk menubuhkan kerajaan negeri Melaka selepas menang besar Pilihan Raya Umum (PRU) Dewan Undangan Negeri (DUN) Melaka.

BN menang 21 daripada 28 kerusi DUN, menewaskan Pakatan Harapan yang meraih lima kerusi dan Perikatan Nasional, dua kerusi.

Kemenangan rasmi BN diumumkan Pengerusi Suruhanjaya Pilihan Raya (SPR), Datuk Abdul Ghani Salleh pada pukul 9.42 malam, selepas BN meraih 15 kerusi untuk majoriti mudah.


Benih padi IS21 mampu tingkat tahap sara diri padi negara

SEKINCHAN, 20 November - Perdana Menteri, Datuk Sri Ismail Sabri Yaakob hari ini melancarkan benih padi IS21 dibangun atas inisiatif Nuklear Malaysia, agensi di bawah Kementerian Sains, Teknologi dan Inovasi (MOSTI).

Jelas beliau, ia dijana melalui teknologi nuklear dengan kaedah mutasi aruhan sinaran gama bagi meningkatkan tahap sara diri padi negara.

Tambah beliau, IS21 telah diiktiraf International Atomic Energy Agency dan Food and Agriculture Organisation September lalu.

Ia juga bukti kejayaan MOSTI dan Agensi Nuklear Malaysia mengharumkan nama negara di pentas antarabangsa.

Perdana Menteri berkata demikian dalam ucapan pelancarannya di Sekinchan, Selangor.

Sementara itu Datuk Sri Ismail berkata, kerajaan juga sedang mengalihkan orientasi pemberian subsidi dan insentif daripada input kepada output secara beransur-ansur.

Ia bertujuan menggalakkan peningkatan produktiviti pengeluaran padi dalam kalangan pesawah.


Kerajaan komited bantu pesawah,petani isu kenaikan harga baja

SEKINCHAN, 20 November - Kerajaan komited dalam menyelesaikan isu kenaikan harga baja dan racun berikutan ia akan membebankan golongan petani dan pesawah.

Perdana Menteri Datuk Seri Ismail Sabri Yaakob berkata Kementerian Kewangan (MOF) juga telah diarahkan untuk menyelesaikan isu kenaikan tersebut.

Kenaikan harga baja dan racun adalah disebabkan harga import yang tinggi dari negara pengeluar.

Walaupun negara mempunyai syarikat seperti NAFAS yang mengeluarkan baja dan racun, namun beliau berkata bahan mentah barangan itu juga diimport dari luar.

Beliau berkata demikian ketika berucap pada Majlis Pelancaran benis padi IS21 di Sekinchan hari ini.


Pemilih tunai tanggungjawab, kemudahan untuk OKU tersedia

KESIDANG, 20 November - Kekurangan fizikal tidak menghalang Zakaria Hasnid, 56 tahun menunaikan tanggungjawabnya sebagai pengundi di DUN Kesidang.

Menurutnya, kewajipan sebagai rakyat yang bertanggungjawab perlu dilaksana.

Zakaria yang mengundi di Pusat Mengundi Sekolah Rendah Agama JAIM, Taman Datuk Tamby Cik Karim, juga berpuas hati dengan kemudahan-kemudahan untuk OKU yang disediakan di Pusat Mengundi ini.

Proses mengundi berjalan lancar dan dia tidak mengalami kesukaran.

Menceritakan kisahnya, kakinya terpaksa dipotong selepas terlibat kemalangan di tempat kerja pada tahun 2016, dan mula menggunakan sokongan kaki besi sejak 2018.


Bayaran Fasa 2 Geran Khas Prihatin 4.0 sebanyak RM500 kepada peniaga kecil dan sederhana akan dibuat mulai 23 November ini

PUTRAJAYA, 19 November - Bayaran Fasa Dua Geran Khas Prihatin (GKP) 4.0 sebanyak RM500 kepada peniaga kecil dan sederhana (PKS) di seluruh negara dibuat mulai 23 November ini.

Pembayaran tersebut akan memberi manfaat kepada lebih satu juta PKS mikro yang layak.

Perdana Menteri, Datuk Seri Ismail Sabri Yaakob dalam satu kenyataan berkata, bayaran adalah lanjutan daripada Fasa Satu sebanyak RM500 yang telah dibuat pada September lalu.

Beliau berkata, secara keseluruhan, setiap peniaga terbabit menerima bayaran RM1,000 di bawah GKP 4.0 bagi meringankan beban kewangan mereka akibat pandemik COVID-19.

Inisiatif itu melibatkan penerima sedia ada GKP 1.0, GKP 2.0, GKP 3.0 dan penerima baharu GKP 4.0 dengan implikasi kewangan sebanyak RM500 juta.

Perdana Menteri berharap, dengan bantuan tunai berterusan kepada PKS mikro yang layak, dapat membantu aliran tunai disamping menggerak dan memulihkan perniagaan mereka.

Pembayaran GKP Fasa Dua ini di bawah Pakej Pelindungan Rakyat dan Pemulihan Ekonomi (PEMULIH).


Pasaran buruh beransur pulih disokong peralihan PPN, kemajuan kadar vaksinasi COVID-19

KUALA LUMPUR, 19 November - Pasaran buruh beransur pulih pada suku ketiga 2021 disokong peralihan fasa Pelan Pemulihan Negara (PPN), selain kemajuan kadar vaksinasi COVID-19.

Laporan Sorotan Pasaran Buruh Suku Ketiga 2021 dikeluarkan Jabatan Perangkaan menunjukkan peningkatan sederhana guna tenaga berbanding tempoh sama tahun lalu.

Manakala jawatan dalam sektor ekonomi merekodkan penyusutan perlahan.

Jelas Ketua Perangkawan, Datuk Seri Dr. Mohd Uzir Mahidin, bilangan penduduk bekerja meningkat 1.2% kepada 15.27 juta.

Bilangan penganggur pula meningkat 0.2% kepada 746,200, namun kadar pengangguran kekal pada 4.7%.

Dari aspek permintaan buruh, jumlah jawatan sektor swasta menguncup 0.8% kepada 8.41 juta pada suku dikaji.

Jawatan diisi juga jatuh 0.7% kepada 8.23 juta selain kekosongan jawatan berkurangan 3.0% kepada 174,000.

Dr. Mohd Uzir menyeru supaya langkah intervensi jangka masa panjang dibuat bagi membolehkan kemasukan lebih ramai ke dalam pasaran buruh.

Sekaligus menjamin peningkatan kecekapan dan pertumbuhan ekonomi.


Inovasi Smart Al-Quran Braille, mudahkan OKU penglihatan menghayati Al-Quran

PUTRAJAYA, 19 November - Smart Al-Quran Braille merupakan salah satu mashaf yang diubah suai bagi memberi kemudahan kepada golongan OKU penglihatan untuk mempelajari dan mendalami Al-Quran.

Ia merupakan sebuah inovasi membolehkan pengguna memilih ayat, juzuk dan jilid tertentu, dengan hanya menekan kekunci pada panel, tanpa perlu menyelak helaian Al-Quran braille.

Jika sebelum ini mashaf Al-Quran Braille perlu dicetak secara manual bagi mengelakkan kesilapan dari segi kandungan, namun dengan wujudnya Smart Al-Quran Braille, keselamatan data kandungan Al-Quran ini lebih terpelihara.

Inovasi mashaf Al-Quran berbentuk digital ini, hasil kerjasama Persatuan Orang-Orang Cacat Penglihatan Islam Malaysia (PERTIS) bersama Universiti Putra Malaysia (UPM) dan Jabatan Kemajuan Islam Malaysia (JAKIM).

Namun pengguna perlu mendalami Al-Quran Braille berbentuk mashaf terlebih, dahulu sebelum menggunakan Smart Al-Quran Braille.

Tidak hanya berfungsi sebagai Al-Quran sahaja, smart braille ini juga boleh digunakan sebagai buku nota bagi menyimpan maklumat dan sebagainya.


Kesedaran penerimaan dos penggalak, perlu dipertingkatkan

PULAU PINANG, 19 November - Kerajaan Pulau Pinang melalui Jabatan Kesihatan Negeri Pulau Pinang (JKNPP) cadang tambah fasiliti suntikan dos penggalak vaksin COVID-19 berikutan penerimaan dos penggalak dalam kalangan rakyat di negeri itu perlu ditingkatkan.

Dalam usaha meningkatkan kadar suntikan sedia ada, JKNPP kini dalam proses mengenal pasti beberapa lagi Organisasi Penjagaan Kesihatan (HCO) membabitkan dewan bersesuaian.

Ketua Menteri Pulau Pinang Chow Kon Yeow berkata kesedaran mengenai penerimaan dos penggalak perlu ditingkatkan.

Ini memandangkan hanya 60 hingga 70 peratus hadir mendapatkan suntikan daripada keseluruhan jumlah janji temu menerusi aplikasi MySejahtera.

Sehingga semalam sebanyak 73 fasiliti swasta membabitkan klinik dan hospital serta sebuah HCO dengan kapasiti melebihi 1,000 suntikan sehari telah beroperasi sebagai pusat pemberian suntikan dos penggalak di negeri itu.

Meskipun begitu, Chow berkata sistem kesihatan negeri masih terkawal dan sentiasa dalam keadaan bersiap siaga bagi mendepani sebarang bentuk risiko penularan COVID-19.


Banjir kilat, penduduk terjejas banjir pasrah

KUBANG PASU, 19 November - Berat mata memandang, berat lagi bahu yang memikul.

Demikian situasi dialami penduduk beberapa buah kampung di Daerah Kubang Pasu, Kedah apabila kediaman mereka sekali lagi dilanda banjir.

Lebih menyedihkan, banjir kali ini berlaku hanya seminggu selepas mereka baru selesai membersihkan rumah yang dinaiki air awal bulan lalu.

Menurut mangsa banjir di PPS Dewan Kampung Tradisi Lembah Keriang, Changlon, pengalaman banjir sejak hujung bulan lalu menyebabkan mereka lebih bersedia dan sentiasa berjaga-jaga.

Enggan menanggung risiko bahaya di luar jangka, mereka dengan sendirinya berpindah ke PPS tengah malam tadi.

Timbalan Pegawai Pertahanan Awam Daerah Kubang Pasu, Leftenan Pertahanan Awam Norazian Shamsudin berkata banjir kali ini turut melibatkan beberapa kawasan, yang sebelum ini tidak pernah dilanda banjir besar.

Setakat pukul 4 petang tadi, hanya PPS Dewan Kampung Tradisi Lembah Keriang masih dibuka, menempatkan 43 penduduk daripada 10 keluarga.


YDP Agong, kurnia 163 Darjah Kebesaran Bintang dan Pingat Wilayah Persekutuan 2021

KUALA LUMPUR, 19 November - Sesi kedua Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan 2021 menyaksikan 163 individu menerima darjah kebesaran masing-masing.

Yang di-Pertuan Agong, Al-Sultan Abdullah Riayatuddin Al-Mustafa Billah Shah berkenan mengurniakan anugerah.

Mendahului senarai, Timbalan Menteri Pelancongan, Seni dan Budaya, Datuk Seri Dr. Santhara Kumar dianugerah Seri Mahkota Wilayah yang membawa gelaran Datuk Seri.

Turut menerima anugerah sama, Mantan Ketua Pengarah Dewan Bandaraya Kuala Lumpur, Datuk Seri Dr. Noordin Ab Razak dan 7 individu lain.

Darjah Panglima Mahkota Wilayah yang membawa gelaran Datuk, dianugerahkan kepada 38 individu termasuk bekas jaguh badminton negara, Datuk Rashid Sidek dan Datuk Cheah Soon Kit.

22 individu lagi dianugerahkan Darjah Johan Mahkota Wilayah, 41 orang menerima Kesatria Mahkota Wilayah, 18 individu dianugerahkan Ahli Mahkota Wilayah dan 35 orang penerima pingat Pangkuan Mahkota Wilayah.


Aset dana 1MDB berjumlah RM20.5 bilion, dipulangkan kepada kerajaan Malaysia

PUTRAJAYA, 19 November - SPRM dengan kerjasama dan bantuan agensi-agensi penguat kuasa antarabangsa berjaya memulangkan aset dana 1Malaysia Development Bhd (1MDB) berjumlah RM20.5 bilion kepada kerajaan Malaysia.

SPRM memaklumkan pihaknya sedang giat meneruskan pemulihan aset dana 1MDB di dalam dan luar negara seperti Amerika Syarikat, UAE, Taiwan dan Singapura.

SPRM juga sedang dalam usaha untuk pemulihan aset bagi negara seperti Switzerland, Kuwait, Mauritius, Cyprus dan Hong Kong melibatkan individu yang mempunyai kaitan dengan kes 1MDB.

Pada 12 Mei lalu, Kementerian Kewangan memaklumkan kira-kira RM1.9 bilion telah didepositkan ke dalam Akaun Amanah Mendapatkan Kembali Aset oleh Jabatan Keadilan Amerika Syarikat.

Wang berkenaan sebahagian daripada dana berkaitan 1MDB yang telah disita.


Melaka: Tujuh projek besar atasi masalah banjir diluluskan

AYER KEROH, 19 November - Tujuh projek besar bagi mengatasi masalah banjir di Melaka telah diluluskan di peringkat kerajaan pusat.

Jelas Menteri Alam Sekitar dan Air, Datuk Seri Tuan Ibrahim Tuan Man, ia melibatkan projek naik taraf kolam tebatan banjir di Krubong bernilai RM600 juta.

Projek lain ialah projek tebatan banjir di Alor Gajah Fasa 1, Rancangan Tebatan Banjir (RTB) Sungai Duyong, RTB Jasin dan RTB Sungai Melaka Fasa 1.

Sebahagian projek ini sedang berjalan dan bakinya dalam peringkat proses pelaksanaan yang lain.


PRU DUN Melaka, parti-parti kerajaan lebih bersikap terbuka

KUALA LUMPUR, 19 November - Parti-parti kerajaan lebih bersikap terbuka dalam menghadapi Pilihan Raya Umum DUN Melaka kali ini dengan ruang sama rata diberi kepada semua parti termasuk parti lawan dalam kempen.

Menteri Komunikasi dan Multimedia, Tan Sri Annuar Musa berkata, pendekatan kempen parti-parti yang bertanding juga banyak bergantung kepada kreativiti masing-masing.

Kali ini parti kerajaan juga cukup berdisiplin kerana tidak melibatkan jentera kerajaan, program rasmi kerajaan tidak diadakan dan ini memberikan ruang sama rata antara calon kerajaan, pembangkang dan bebas.

Malah SOP yang ditetapkan sepanjang tempoh berkempen juga dilaksanakan secara adil kepada semua pihak.


Belanjawan Negeri Sembilan 2022 akan dibentangkan 26 November ini

SEREMBAN, 19 November - Semua pemberian inisiatif kebajikan, bantuan insentif dan program pembangunan sedia ada kepada rakyat dikekalkan di Negeri Sembilan walaupun kerajaan negeri dijangka sekali lagi membentangkan belanjawan defisit.

Menurut Pegawai Kewangan Negeri Sembilan, Datuk Mohd. Khidir Majid, Belanjawan Negeri Sembilan 2022 akan dibentangkan Menteri Besar, Datuk Seri Aminuddin Harun pada 26 November ini.

Beliau berkata demikian ketika menghadiri Bengkel Media Belanjawan Negeri Sembilan 2022 di Seremban.


KUALA LUMPUR, 19 November - Calon kerusi kawasan Dewan Undangan Negeri Tanjung Bidara, Datuk Mas Ermieyati Samsudin dinamakan sebagai calon ketua menteri oleh Perikatan Nasional (PN).

Pengerusinya, Tan Sri Muhyiddin Yassin yang mengumumkan perkara tersebut berkata, ia pertama kali seorang wanita berkelayakan, profesional, muda mempunyai banyak pengalaman ditawarkan calon Ketua Menteri.

Menurut Tan Sri Muhyiddin, PN sentiasa memberikan peluang kepada sesiapa sahaja tidak kira jantina untuk memegang jawatan penting.

Pihaknya juga berharap Melaka dapat dikemudi ketua menteri wanita yang pertama dalam sejarah negara.


Kerjasama sektor awam dan swasta, semarakkan pendigitalan perkhidmatan dan penyampaian kepada rakyat

KUALA LUMPUR, 18 November - Kerjasama antara sektor awam dan swasta amat perlu untuk menyemarakkan lagi usaha pendigitalan perkhidmatan dan penyampaian kepada rakyat.

Perdana Menteri, Datuk Seri Ismail Sabri Yaakob berkata, dengan usaha berkenaan Malaysia akan melangkah ke ekonomi digital dengan cukup bersedia.

Beliau berkata demikian menerusi perutusan video sempena majlis pelancaran rasmi Minggu Saham Digital (MSD) 202I.

Ke arah itu, Perdana Menteri menyarankan rakyat menyertai MSD 2021 yang bermula semalam sehingga 23 November ini.

MSD yang dianjurkan Permodalan Nasional Berhad (PNB) akan meningkatkan lagi kefahaman masyarakat tentang pengurusan kewangan sebagai usaha membantu rakyat meraih semula pendapatan yang hilang akibat pandemik COVID-19.

MSD 2021 dirasmikan secara maya oleh Pengerusi Kumpulan PNB, Tun Arifin Zakaria, disiarkan secara langsung setiap hari melalui laman Facebook dan YouTube PNB bermula pukul 12.30 tengah hari hingga 10.00 malam.

Lebih 70 program dianjurkan, antaranya bual bicara dan webinar oleh pakar bidang khusus dan program hibur didik.


KKMM minta semua petender siapkan segera projek Titik Kehadiran Gentian Optik mengikut jadual ditetapkan hujung tahun depan

PUTRAJAYA, 18 November - Semua petender diminta menyiapkan segera projek Titik Kehadiran (PoP) Gentian Optik di bawah program Jalinan Digital Negara (JENDELA).

Menteri Komunikasi dan Multimedia, Tan Sri Annuar Musa mahu pelaksanaan projek infrastruktur jalur lebar berkelajuan tinggi itu disiapkan mengikut jadual yang telah ditetapkan hujung tahun depan.

Jelasnya, projek ini merupakan salah satu alternatif kerajaan dalam memastikan jaringan infrastruktur tersebut dapat diperluas ke kawasan sekitar sekolah dan penduduk luar bandar dengan lebih baik.

Beliau menyampaikan Surat Setuju Terima (SST) kepada petender yang berjaya bagi tender bekalan, kerja serta perkhidmatan bagi Projek Penyediaan dan Penyelenggaraan Fasa Satu di tujuh zon.

Ia melibatkan Zon Utara, Tengah, Selatan, Pantai Timur, Sabah, Sarawak dan kawasan perindustrian.

Projek PoP dibahagikan kepada dua fasa iaitu fasa satu sebanyak 630 PoP manakala 3,693 PoP fasa dua yang dijadual siap sepenuhnya pada 2025.

Dalam pada itu, beliau turut menerima kunjungan hormat Setiausaha Perdagangan Amerika Syarikat, Gina Raimondo di pejabatnya di Putrajaya petang tadi.

Pertemuan itu membincangkan pelbagai isu kepentingan bersama antara kedua-dua negara termasuk ekonomi digital, infrastruktur digital, keselamatan siber, pengkomputeran awan dan pusat data.


PRU DUN Melaka, 476,037 pengundi biasa layak mengundi Sabtu ini

MELAKA, 18 November - Seramai 476,037 orang pengundi biasa daripada keseluruhan 495,195 orang pemilih berdaftar layak mengundi pada PRU DUN Melaka Sabtu ini.

Suruhanjaya Pilihan raya (SPR) menyeru kepada semua pengundi, supaya keluar menunaikan tanggungjawab mereka.

Setiausaha SPR, Datuk Ikmalrudin Ishak dalam kenyataan medianya berkata, pengundi yang telah mengetahui maklumat pengundian, boleh terus ke saluran mengundi dan disaran membuat semakan lebih awal sebelum hari mengundi melalui portal semakan daftar pemilih aplikasi MySPR Semak dan Hotline SPR.

Semasa membuat semakan, pengundi disaran untuk mencatat dan menyimpan maklumat pusat mengundi, saluran mengundi dan nombor bilangan pemilih.

SPR melalui aplikasi MySPR Semak, turut meletakkan maklumat masa keluar mengundi yang digalakkan untuk setiap pengundi, dan mereka dinasihatkan supaya keluar mengundi mengikut masa yang dicadangkan.

Sekiranya pengundi tidak dapat hadir pada masa yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari pukul 8 pagi hingga 5.30 petang.

Namun, pengundi dinasihatkan untuk tidak keluar mengundi pada saat-saat akhir, dan mereka perlu sentiasa mematuhi semua undang-undang, peraturan serta garis panduan pencegahan COVID-19.

Pengundi juga diingatkan supaya membawa kad pengenalan dan catatan maklumat pengundian serta menunjukkannya kepada Kerani Pengundian Pertama di saluran, bagi memudahkan semakan nama pengundi,  serta membantu kelancaran proses pengundian.

Selain itu, pengundi dinasihatkan supaya tidak menyerahkan kad pengenalan mereka kepada pihak lain selain daripada petugas pilihan raya.


Bajet 2022 bertemakan 'Keluarga Malaysia, Makmur Sejahtera' diluluskan

KUALA LUMPUR, 18 November - Selepas tujuh hari sesi perbahasan dan empat hari penggulungan oleh kementerian terlibat, Rang Undang-undang Perbekalan 2022 atau Bajet 2022 diluluskan di peringkat dasar.

Keputusan diumumkan Yang Dipertua Dewan Rakyat, Tan Sri Azhar Azizan Harun setelah mendapat sokongan majoriti ahli dewan melalui undi suara.

Terdahulu, Menteri Kewangan, Tengku Datuk Seri Zafrul Abdul Aziz menggulung RUU berkenaan.

Bajet 2022 yang bertemakan 'Keluarga Malaysia, Makmur Sejahtera' dibentangkan di dewan dengan peruntukan berjumlah RM332.1 bilion.

Ia bersandarkan kepada tiga paksi utama iaitu Memperkukuh Pemulihan, Membina Daya Tahan dan Memacu Pembaharuan.

Belanja mengurus diperuntukkan sebanyak RM223.5 bilion, belanja pembangunan berjumlah RM75.6 bilion, Kumpulan Wang COVID-19 berjumlah RM23 bilion dan RM2 bilion dikategorikan sebagai simpanan luar jangka.